Perhalusi isu kalimah Allah dengan cermat, titah Sultan Johor kepada kerajaan

Kerajaan campuran dititah Sultan Ibrahim Sultan Iskandar supaya menangani isu kalimah Allah dengan cermat dan menegaskan baginda masih berpegang kepada fatwa yang mewartakan kalimah Allah adalah hak eksklusif orang Islam.

Baginda berrtitah kepada kerajaan supaya berwaspada susulan tindakan kerajaan menarik balik rayuan terhadap keputusan Mahkamah Tinggi yang membenarkan penganut Kristian menggunakan perkataan Arab itu.

“Kerajaan Persekutuan hendaklah memperhalusi dengan cermat dan sebaiknya kesan-kesan keputusan itu kerana ia berkait rapat dengan isu yang berada dalam sempadan agama Islam dan sentimen umat Islam negara ini,” titah baginda dalam satu kenyataan hari ini.

Minggu lalu, Putrajaya mengumumkan bahawa kerajaan menarik balik rayuan mencabar keputusan Mahkamah Tinggi pada 2021 yang membenarkan penganut Kristian menggunakan kalimah Allah dalam penerbitan agama mereka.

Mahkamah Tinggi ketika itu membuat keputusan memihak kepada permohonan semakan kehakiman yang difailkan oleh penganut Kristian, Jill Ireland Lawrence Bill.

Dia memohon perisytiharan mahkamah bahawa hak Perlembagaannya dicabuli apabila Kementerian Dalam Negeri pada 2008 merampas cakera padat dan buku agama Kristian yang menggunakan kalimah “Allah” di bawah Seksyen 9(1) Akta Mesin Cetak dan Penerbitan 1984.

Kerajaan di bawah pentadbiran Perdana Menteri ketika itu Tan Sri Muhyiddin Yassin kemudiannya memfailkan rayuan terhadap keputusan tersebut.

Tindakan menarik balik rayuan itu mencetuskan kritikan daripada kumpulan Islam, manakala Muhyiddin berkata kerajaan sepatutnya membenarkan mahkamah menyelesaikan pertikaian itu.

Dalam pada itu, Datuk Seri Anwar Ibrahim mempertahankan keputusan berkenaan dengan mengatakan larangan terhadap orang bukan Islam menggunakan kalimah Allah dalam bahan agama mereka kekal.

Anwar ketika berucap di Dewan Rakyat semalam menegaskan langkah untuk menarik balik rayuan itu dibuat selepas mendapat perkenan daripada Yang di-Pertuan Agong.

Katanya, Agong bertitah bahawa sebarang keputusan mesti selaras dengan Majlis Raja-raja Melayu, yang melarang perkataan itu digunakan oleh penganut Kristian di Semenanjung, sambil memberi kelonggaran kepada mereka di Sabah dan Sarawak.

Sultan Ibrahim hari ini bertitah fatwa yang diwartakan di Johor pada 4 Jun 2009, jelas menyatakan orang bukan Islam dilarang menggunakan kalimah Allah.

“Johor juga mempunyai Enakmen Kawalan dan Sekatan Penyebaran Agama Bukan Islam 1991 yang melarang penggunaan kalimah-kalimah yang dikhususkan secara eksklusif untuk umat Islam dan tidak boleh digunakan oleh orang bukan Islam kecuali dalam keadaan yang dibenarkan oleh perundangan, seperti dalam seni kata ‘Lagu Bangsa Johor’,” titah baginda.

“Peraturan, tindakan kawalan, penguatkuasaan dan penyelarasan tentang kalimah Allah mesti diperinci tanpa menjejaskan fatwa dan enakmen negeri supaya keharmonian dan perpaduan dalam masyarakat majmuk kita akan terus terpelihara.”


Exco Selangor langgar SOP semasa Aidilfitri akan dipanggil polis

Siasatan ke atas seorang Ahli Majlis Mesyuarat (Exco) Kerajaan Negeri Selangor masih sedang berjalan dan polis akan memanggilnya dalam masa terdekat membantu siasatan dakwaan melanggar prosedur operasi standard (SOP) Perintah Kawalan Pergerakan (PKP).

Exco tersebut didakwa melanggar SOP selepas menganjurkan majlis sambutan hari raya baru-baru ini.

Ketua Polis Selangor Datuk Arjunaidi Mohamed berkata selain exco itu, pihaknya akan turut memanggil kesemua individu yang terdapat di dalam gambar sambutan terbabit seperti yang tular dalam media sosial.

Beliau berkata pihaknya sudah membuka kertas siasatan berhubung kejadian itu mengikut Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) (Kawalan Pergerakan) (No. 4) (Pindaan) (No.16) 2021.

“Setakat ini, kita belum memanggil mana-mana individu dan proses seterusnya dijalankan hari ini tetapi semua individu dalam gambar itu akan dipanggil untuk diambil keterangan termasuk exco tersebut,” katanya dalam sidang media secara dalam talian hari ini.

Baru-baru ini, tular sekeping gambar dalam media sosial yang memaparkan majlis sambutan yang diadakan di rumah wakil rakyat berkenaan di Kuala Langat.


Bekas KSU Perbendaharaan mohon batal saman 1MDB AS$6.59 bilion

Bekas Ketua Setiausaha Perbendaharaan Tan Sri Mohd Irwan Serigar Abdullah memohon untuk membatalkan saman yang difailkan 1Malaysia Development Berhad (1MDB) terhadapnya dan bekas Ketua Pegawai Eksekutif 1MDB Arul Kanda Kandasamy yang menuntut mereka membayar AS$6.59 bilion.

Permohonan itu difailkan Mohd Irwan selaku defendan kedua di Mahkamah Tinggi di sini menerusi firma guaman Tetuan Lavania & Balan Chambers pada 18 Februari lepas terhadap 1MDB sebagai plaintif dalam kes tersebut, lapor Bernama.

Berdasarkan dokumen yang diperoleh media menerusi sistem mahkamah, Mohd Irwan mendakwa tuntutan saman terhadapnya adalah pramatang kerana pelaburan Brazen Sky Limited serta pembayaran Aabar Investments PJS Limited adalah jelas tidak boleh dikekalkan memandangkan mahkamah masih belum menentukan 1MDB mengalami kerugian sebanyak AS$1.83 bilion dan AS$3.5 bilion.

Mohd Irwan mendakwa beliau tidak mempunyai sebarang kewajipan kontrak, statutori atau fidusiari terhadap 1MDB kerana pelantikannya sebagai pengarah syarikat itu adalah selepas kerugian yang didakwa dialami 1MDB.

Mohd Irwan juga mendakwa apa yang amat mengelirukan ialah Lembaga Pengarah 1MDB sebelum beliau menjadi Pengerusi tidak disaman oleh syarikat itu meskipun pelaburan Brazen Sky dan pembayaran Aabar Investments dilaksanakan semasa pengurusan terdahulu.

Menurut Mohd Irwan, tuntutan kerugian yang kononnya dialami 1MDB adalah satu penyalahgunaan proses mahkamah kerana syarikat itu telah memperoleh wang sejurus penyelesaian dicapai dalam tuntutan sivil terhadap pihak lain yang difailkan 1MDB.

Beliau berkata tuntutan 1MDB terhadapnya untuk pengembalian wang berjumlah AS$1.265 bilion yang dibayar kepada International Petroleum Investment Company (IPIC) menurut Award Persetujuan bertarikh 9 Mei 2017 jelas tidak konsisten dengan pendirian yang kini diambil oleh 1MDB dalam permohonan syarikat itu untuk mengetepikan award tersebut dalam Timbang Tara London (permohonan penepian).

“Sekiranya 1MDB berjaya dalam permohonan (mengetepikan), ia bermaksud 1MDB tidak mengalami sebarang kerugian berbangkit daripada Award Persetujuan.

“Selanjutnya, kes 1MDB dalam permohonan (mengetepikan) adalah bahawa Lembaga Pengarah 1MDB pada masa itu, termasuk saya, tidak mempunyai pilihan melainkan mengikut arahan wakil pemegang saham iaitu Datuk Seri Najib Razak (ketika itu),” katanya dalam permohonan itu.

Mengenai pembayaran 1MDB kepada Arul Kanda menerusi Perjanjian Pelanjutan Pekerjaan bertarikh 23 Februari 2018, Mohd Irwan mendakwa tuntutan mengenai perjanjian itu adalah jelas dan tidak boleh dikekalkan.

Dakwa Mohd Irwan, sebagai Pengerusi Lembaga Pengarah, tugas serta tanggungjawab beliau hanyalah terhadap 1MDB sebagai sebuah syarikat dan bukan Kerajaan Persekutuan ketika itu.

“Saya bukan seorang lantikan politik mahupun seorang ahli mana-mana parti politik yang berminat dengan keputusan Pilihan Raya Umum ke-14 (PRU14).

“Dalam apa jua keadaan, keputusan untuk melaksanakan Perjanjian Pelanjutan Pekerjaan merupakan satu keputusan kolektif oleh Lembaga Pengarah yang mempunyai kuasa sewajarnya untuk membuat keputusan mengenai perkara tersebut,” katanya.

Peguam Lavinia Kumaraendran, yang mewakili Mohd Irwan, ketika dihubungi berkata hari ini ditetapkan untuk pengurusan kes di hadapan Penolong Kanan Pendaftar Mahkamah Tinggi Azlinda Ahmad Sharif secara dalam talian dan mahkamah menetapkan 20 April untuk pengurusan kes selanjutnya.

1MDB, yang memfailkan saman terhadap Arul Kanda dan Mohd Irwan pada Mei tahun lepas, mendakwa kedua-dua defendan telah melakukan pecah amanah dan konspirasi menyebabkan 1MDB mengalami kerugian berjumlah AS$1.83 bilion berhubung pelaburan dalam 1MDB-Petrosaudi Ltd yang ditukar kepada pelaburan Brazen Sky Limited, yang dikatakan terdapat dalam Bridge Global Fund.

1MDB juga mendakwa kedua-dua defendan melakukan pecah amanah dan konspirasi dengan menyeleweng wang 1MDB berjumlah AS$3.5 bilion yang dibayar kepada Aabar Investments dan AS$1.265 bilion dibayar kepada IPIC pada 9 Mei 2017.

Dakwa 1MDB, Mohd Irwan juga berkonspirasi dengan Arul Kanda untuk menyebabkan syarikat itu melaksanakan Perjanjian Pelanjutan Pekerjaan dan membuat pembayaran yang substansial berjumlah RM2,905,200 kepada Arul Kanda selaras dengan perjanjian tersebut tanpa menghiraukan kepentingan 1MDB sehingga menyebabkan syarikat berkenaan mengalami kerugian serta kerosakan.

Sehubungan itu, 1MDB antaranya menuntut kedua-dua defendan membayar AS$6.59 bilion berhubung pelanggaran tersebut dan tambahan RM2.9 juta daripada Mohd Irwan berkaitan Perjanjian Pelanjutan Pekerjaan.


Cukup-cukuplah Zahid heret UMNO sokong cikgunya, buat pemilihan segera

Presiden UMNO Datuk Seri Ahmad Zahid Hamidi diingatkan rakan pemimpin senior dalam parti, Datuk Seri Nazri Aziz supaya berhenti daripada mengheret parti itu untuk menyokong Presiden PKR Datuk Seri Anwar Ibrahim yang juga dianggap sebagai cikgunya.

Ahli Parlimen Padang Rengas itu berkata, keputusan pada Perhimpunan Agung UMNO (PAU) 2020 telah membuat keputusan bahawa tiada kerjasama dengan Anwar, maka Zahid wajar patuh akan arahan berkenaan dan bukan bertindak sebaliknya bertentangan dengan hala tuju parti.

“Dia (Zahid) hendak bekerjasama dengan Anwar dan DAP, walhal dalam PAU kita sudah putuskan NO Anwar, NO DAP, jelas.

“Jadi dia kena ikutlah keputusan PAU mana boleh buat perkara yang bertentangan dengan PAU, dia Presiden parti,” katanya kepada Agenda Daily.

Jelasnya, Zahid sebagai presiden sepatutnya mempertahankan keputusan PAU, bukan mengheret parti itu untuk menyokong Ketua Pembangkang sebagai calon Perdana Menteri (PM).

“Kalau dia nak kerjasama dah langgar keputusan parti. Lagi satu mana boleh beritahu Anwar bahawa keputusan PAU itu taktikal sahaja, kata Anwar itu cikgunya.

“Jadi macam mana kita hendak percaya akan dia, jelas dia berkiblatkan kepada Anwar, susah lah macam itu,” katanya.

Dalam pada itu katanya, beliau dan sebilangan besar pemimpin Barisan Nasional (BN) akan berpegang kepada keputusan PAU bahawa akan terus menyokong kerajaan Perikatan Nasional (PN) sehingga menjelang Pilihan Raya Umum Ke-15 (PRU15) akan datang.

“Kita tidak boleh putus hubungan sekarang, tidak boleh sebab PAU kata PRU15, kalau biro politik buat keputusan menyatakan bahawa selepas 14 hari Parlimen tidak bersidang saya tak tahu tindakan apa selepas itu.

“Kalau tindakan suruh keluar saya tak akan keluar sebab saya pegang kepada keputusan PAU,” katanya lagi.

Mengulas lanjut, tegasnya bagi memastikan UMNO kembali stabil, Nazri mencabar supaya Zahid menyegerakan pemilihan parti dan kembali bertanding.

“Dia punya tempoh pegang jawatan sebagai presiden sudah hendak tamat tempoh, habis bulan Jun ini jadi dia tak boleh berniat untuk memanjangkan masa.

“Dia kena fikir kita kena buat pertandingan sekarang untuk memilih presiden baharu dia lawanlah kalau nak lawan, saya rasa sebaik-baiknya Majlis Tertinggi UMNO cadangkan selepas Covid-19 reda adakan pemilihan segera sebab dia punya kepimpinan tidak boleh dipercayai lagi,” katanya.

Terdahulu, Nazri juga mendedahkan menggerakan satu lagi langkah mengumpulkan SD daripada Ahli Parlimen Barisan Nasional (BN) dan setakat ini berjaya mendapatkan tandatangan 25 daripada 41 wakil rakyat BN untuk menyokong Datuk Seri Hishammuddin Tun Hussein.


PM, lima menteri terselamat undi tidak percaya Parlimen Thailand

Perdana Menteri Thailand, Prayuth Chan-o-cha dan lima anggota Kabinet ‘terselamat’ daripada usul undi tidak percaya di Parlimen hari ini, tatkala aktivis merancang mengadakan lebih banyak demonstrasi dan membanjiri jalan raya di Bangkok untuk menuntut pengundurannya.

Prayuth, ketua tentera yang merampas kuasa daripada kerajaan demokrasi pada 2014, memperoleh 264 undi yang memihak kepadanya dan 208 bersetuju dengan undi tidak percaya.

Menteri Kesihatan Thailand, Anutin Charnvirakul, dan empat lagi anggota Kabinet turut terselamat daripada undian itu.

Pembangkang memerlukan sokongan 242 undi daripada keseluruhan 482 Ahli Parlimen untuk memaksa Prayuth meletakkan jawatan.

Selama empat hari perdebatan di televisyen, Anggota Parlimen menuduh Prayuth tidak cekap menangani pandemik Covid-19, pelaksanaan program vaksinasi, rasuah dan membeli undi dalam kalangan barisan Ahli Parlimen partinya, pada saat-saat akhir pengundian.

Prayuth menafikan sebarang salah laku dan memberitahu Parlimen bahawa beliau tidak biasa dengan rasuah.

Beliau juga menolak kritikan bahawa kerajaannya sangat perlahan dalam melaksanakan program imunisasi sambil menegaskan kerajaannya bukan yang terbaik dalam menangani Covid-19 tetapi bukan juga yang terburuk.

Thailand melaporkan lebih 1.2 juta kes positif dan lebih 12,000 kematian, kebanyakannya didorong oleh penularan varian Delta.

Kira-kira 13 peratus daripada 66 juta penduduknya telah menerima vaksin lengkap.

“Kami kecewa dengan keputusan itu,” kata pemimpin parti Move Forward, Pita Limjaroenrat.

“Ia memalukan sistem Parlimen yang tidak mencerminkan apa yang berlaku di jalan-jalan, dan kesusahan yang dihadapi rakyat,” katanya.

Prayuth dan Kabinetnya sebelum ini berdepan dengan undi tidak percaya pada 2019. – Agensi


Tajuddin digugur sebagai Duta Besar Ke Indonesia?

Pelantikan Datuk Seri Tajuddin Abdul Rahman sebagai Duta Besar Malaysia ke Indonesia dibatalkan, menurut laporan.

Spekulasi tercetus berhubung status lantikan Ahli Parlimen Pasir Salak itu susulan laporan media mendakwa namanya tidak tersenarai baharu penerima watikah pelantikan diplomat ke luar negara daripada Yang di-Pertuan Agong yang dijadualkan berlangsung esok.

Dalam pada itu, Tajuddin dipetik laporan media enggan memberi sebarang kenyataan berhubung isu tersebut dan meminta pihak atasan membuat penjelasan berhubung lantikannya.

“Tiada komen. Tanyalah Kementerian Luar ke, tanya Perdana Menteri ke, saya mana tahu,” katanya.

Pada 17 Mei lalu, Tajuddin dilaporkan mengesahkan pelantikannya sebagai Duta Besar Malaysia ke Indonesia.

Perdana Menteri Datuk Seri Ismail Sabri Yaakob juga sebelum ini mempertahankan lantikan Tajuddin, ia walaupun berdepan dengan pelbagai kritikan daripada banyak pihak.

Ismail Sabri juga berkata pelantikan Tajuddin bagi jawatan itu sudah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Itu (lantikan Tajuddin) sudah diluluskan Kabinet dan diserah pada Agong… dah dapat perkenan (Agong). Sepatutnya dah serah watikah…tapi Agong gering waktu nak serah (watikah)..tapi lepas ni akan diserahkan.

“Jangan kita persoalkan kuasa Agong pula. Agong dah perkenan, (takkan) kita (kerajaan) pula nak tarik balik,” katanya sebelum ini.

Jawatan Duta Besar Malaysia ke Indonesia kini kosong dengan yang terakhir disandang diplomat Datuk Zainal Abidin Bakar.

Ketika ini, Kuasa Usaha Sementara Kedutaan Besar Malaysia di Indonesia, Adlan Mohd Shaffieq mengetuai anggota kedutaan di negara berkenaan.

Ahli politik berusia 74 tahun itu sebelum ini dipecat daripada jawatannya sebagai pengerusi Prasarana berikutan kenyataan yang dianggap tidak sensitif selepas insiden perlanggaran LRT di Kuala Lumpur yang menyebabkan berpuluh-puluh penumpang cedera.


PH dan UMNO muktamadkan kerjasama di Selangor hujung bulan ini: MB

Bentuk kerjasama antara Pakatan Harapan (PH) dan Barisan Nasional (BN) bagi menghadapi Pilihan Raya Negeri (PRN) Selangor diharap dapat diputuskan selewat-lewatnya hujung bulan ini, kata Menteri Besar Selangor Datuk Seri Amirudin Shari.

Amirudin yang juga Pengerusi PH Selangor berkata beliau telah berjumpa secara tidak formal dengan beberapa pihak dalam BN bagi membincangkan perkara tersebut, lapor Bernama.

“Dalam minggu ini atau awal minggu depan, saya akan buat pengumuman. Hari ini saya akan membawa ke mesyuarat exco dan membuat keputusan tertentu. Ia adalah perbincangan yang sangat positif dan saya berharap ia akan mewakili sentimen dalam kerajaan Persekutuan.

“Harap selewat-lewatnya bulan ini, kita sudah tentukan jenis kerjasama dan selepas itu, pada Februari dan seterusnya kita membuat persiapan untuk pilihan raya negeri,” katanya.

Beliau berkata demikian kepada media selepas menyampaikan Majlis Amanat Tahun Baharu 2023 kepada penjawat awam di negeri itu, di sini hari ini.

Amirudin juga berkata mandat telah diperoleh daripada PKR untuk memulakan perbincangan berkenaan kerjasama tersebut dan ia akan diputuskan dalam kalangan parti gabungan PH.

“Secara asasnya saya tahu tidak ada tentangan, cuma kita kena melihat formulanya. Saya tak jumpa (ahli BN) secara formal, kita jumpa secara tidak rasmi di acara dan majlis dan dinyatakan tarikh dan waktu yang perlu ditetapkan.

“Maksudnya kita kena buat permulaan kepada perbincangan. Itu kena ada kerangka kerja… Jadi kita kena mulakan dengan beberapa kerangka kerja, apa yang perlu dimulakan dan sebagainya,” kata beliau.


Tajuddin kena kompaun RM1,500 tak pakai pelitup muka

Bekas Pengerusi Prasarana Malaysia Berhad (Prasarana), Datuk Seri Tajuddin Abdul Rahman dikompaun RM1,500 kerana gagal memakai pelitup muka ketika mengadakan sidang media berkaitan insiden kemalangan tren Transit Aliran Ringan (LRT) di ibu negara pada 25 Mei lalu.

Ketua Polis Daerah Dang Wangi Asisten Komisioner Mohamad Zainal Abdullah berkata, kompaun dikenakan mengikut Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021 seperti disyaratkan dalam Perintah Kawalan Pergerakan (PKP) yang sedang berkuat kuasa.

“Tawaran kompaun sebanyak RM1,500 akan dikeluarkan dalam masa terdekat,” katanya dalam kenyataan hari ini.

Beliau sekali lagi menasihatkan orang ramai supaya terus mematuhi prosedur operasi standard (SOP) Perintah Kawalan Pergerakan (PKP) yang ditetapkan oleh Majlis Keselamatan Negara (MKN).

Sebelum ini, polis telah membuka kertas siasatan berhubung tindakan Tajuddin, yang juga Ahli Parlimen Pasir Salak, tidak memakai pelitup muka ketika sidang media itu.

Bagaimanapun, berdasarkan beberapa keping gambar yang dirakam pada sidang media Tajuddin itu masih ada beberapa individu yang tidak memakai pelitup muka sebaliknya hanya memakai pelindung muka. Tidak diketahui sama ada polis turut menjalankan siasatan terhadap mereka.

Kementerian Kewangan sebelum ini memecat Tajuddin daripada jawatan Pengerusi Prasarana selepas tular tingkah laku tidak bersesuaian beliau dalam mengendalikan sidang media itu, termasuk tidak memakai pelitup muka.

Selain tidak memakai pelitup muka, Tajuddin juga dituduh gagal dan tidak mempunyai perasaan sensitif atau empati terhadap mangsa tragedi LRT, sekali gus membuktikan beliau sama sekali tidak layak menduduki kerusi Pengerusi Prasarana.

Tajuddin dipanggil pihak polis dan disiasat kerana tidak memakai pelitup muka pada sidang media itu sebaliknya hanya memakai pelindung muka.

Media juga melaporkan beliau ditahan Suruhanjaya Pencegahan Rasuah Malaysia (SPRM) berkaitan dakwaan campur tangan dalam urusan Prasarana sehingga menimbulkan konflik kepentingan.


Pengarah yayasan didakwa salah guna harta, wang

Pengarah Yayasan Kemajuan India Wilayah Persekutuan mengaku tidak bersalah di Mahkamah Sesyen Butterworth hari ini atas 11 pertuduhan menyalah guna harta dan wang milik yayasan tersebut berjumlah RM86,000.

M.Govindarajoo, 65, yang bekerja sebagai perunding dituduh menyalahgunakan wang milik itu di sebuah bank di Taman Inderawasih, Jalan Chain Ferry di sini pada 25 Ogos tahun lepas, lapor Bernama.

Kesemua 11 pertuduhan itu mengikut Seksyen 403 Kanun Keseksaan yang membawa hukuman penjara maksimum lima tahun dan sebat dan denda, jika sabit kesalahan.

Govindarajoo turut mengaku tidak bersalah terhadap 11 pertuduhan pilihan menyalahgunakan harta iaitu wang milik yayasan tersebut dalam jumlah yang sama dan di tempat dan tarikh yang sama.

Kesemua pertuduhan pilihan dikemukakan mengikut Seksyen 406 Kanun Keseksaan yang memperuntukkan hukuman penjara tidak lebih 10 tahun dan sebat dan denda, jika sabit kesalahan.

Terdahulu, Timbalan Pendakwa Raya Suruhanjaya Pencegahan Rasuah Malaysia (SPRM) Mohd Afif Ali menawarkan jaminan sebanyak RM50,000 bagi kesemua pertuduhan dan sebagai syarat tambahan, Govindarajoo perlu melapor diri di pejabat SPRM setiap bulan serta dokumen perjalanan diserahkan kepada mahkamah.

Namun Govindarajoo yang tidak diwakili peguam memohon mahkamah agar mengenakan jaminan minimum atas alasan telah memberikan kerjasama sepanjang siasatan dan kini tidak mempunyai pekerjaan tetap selain mempunyai tanggungan tiga orang anak.

Hakim Zulhazmi Abdullah kemudian membenarkan Govindarajoo diikat jamin RM2,000 bagi setiap pertuduhan selain tertuduh perlu melapor diri di pejabat SPRM setiap bulan dan dokumen perjalanan perlu diserahkan kepada mahkamah.

Mahkamah menetapkan 1 Sept untuk sebutan semula kes.


Ribuan rakyat Kedah sambut Sanusi di lapangan terbang

Selepas ditahan awal pagi tadi dan didakwa dengan dua pertuduhan di Mahkamah Sesyen Selayang, Menteri Besar Kedah, Datuk Seri Muhammad Sanusi Md Nor tiba di Kedah sebentar tadi.

Kepulangan ADUN Jeneri itu disambut ribuan rakyat dan penyokong yang menanti ketibaannya di Lapangan Terbang Sultan Abdul Halim, sebentar tadi.

Malah ada antara mereka yang membawa bendera Perikatan Nasional (PN) sebagai tanda solidariti menyambut kepulangan Ketua Pengarah Pilihan Raya PN itu.

Sebaik beliau tiba, laungan takbir bergema beberapa kali malah ada juga penyokong yang menanti Muhammad Sanusi di sepanjang jalan keluar dari lapangan terbang tersebut sambil melambai kepada rombongan kenderaan yang membawa beliau.

Ada juga yang mengibarkan bendera PN serta jalur gemilang.

Sokongan terhadap Muhammad Sanusi tidak terhenti di situ, pelbagai kata-kata semangat diberikan kepadanya oleh warga net di media sosial.

Muhammad Sanusi ditahan di sebuah hotel di Mont Kiara kira-kira jam 2.30 pagi oleh sepasukan polis dari Unit Siasatan Jenayah Terkelas (USJT) dan Bahagian Jenayah Gangsterim (D7), Jabatan Siasatan Jenayah Bukit Aman.

Muhammad Sanusi didakwa di dua Mahkamah Sesyen Selayang pagi ini dengan dua pertuduhan di bawah Akta Hasutan kerana mengkritik kerajaan campuran dan beliau mengaku tidak bersalah serta minta dibicarakan.

Penahanannya itu dikritik pelbagai pihak termasuk ahli Parlimen kerajaan yang menyifatkan ia tidak wajar memandangkan beliau bukan pelarian hingga perlu ditahan pada tengah malam untuk didakwa beberapa jam kemudian.

Malah penggunaan Akta Hasutan ke atasnya juga dikritik beberapa pihak malah mereka mengingatkan kerajaan hari ini tentang pendirian mereka yang membantah akta tersebut ketika menjadi pembangkang sebelum ini.


Sidang media khas MB Johor esok. Umum PRN?

Menteri Besar Datuk Hasni Mohamad dilaporkan akan mengadakan sidang media khas esok, tatkala khabar angin Dewan Undangan Negeri (DUN) akan dibubarkan bagi membolehkan Pilihan Raya Negeri (PRN) Johor diadakan.

Persiapan bagi sidang media yang dijangka turut dihadiri semua 26 Ketua UMNO Bahagian di Johor sedang dibuat, lapor BH yang memetik sumber dalaman UMNO.

Menurut laporan itu Badan Perhubungan UMNO Johor akan mengadakan mesyuarat khas membincangkan secara lanjut mengenai PRN, termasuk menyenaraikan nama-nama calon.

“Kesemua 26 ketua bahagian UMNO Johor akan hadir mesyuarat esok dan selepas itu satu sidang media khas dijangka diadakan.

“Setakat ini masih tiada tarikh sebenar pembubaran DUN Johor seperti yang didakwa sebuah portal semalam, namun ia memang ke arah itu dalam masa terdekat.

“Hanya Menteri Besar yang juga Pengerusi Perhubungan UMNO Johor boleh menjawab berkenaan tarikh pembubaran DUN dan mungkin ia akan terjawab esok,” kata sumber dipetik BH.

Semalam, media mendakwa surat permohonan pembubaran DUN oleh Hasni telah dihantar kepada pejabat Speaker DUN Johor, Suhaizan Kaiat, namun beliau menafikan menerimanya, tetapi meminta supaya menunggu sehingga Ahad.

Laporan itu yang memetik sumber UMNO turut mendakwa, DUN Johor akan dibubar pada Ahad ini, selepas permohonan untuk pembubaran DUN mendapat perkenan Istana Johor.

Semalam, Hasni ketika berucap pada sebuah majlis di Iskandar Puteri memberi isyarat PRN Johor, mungkin diadakan dalam masa terdekat.

Hasni yang juga Ahli Dewan Undangan Negeri (ADUN) Benut, turut memberi jaminan, jika DUN Johor dibubarkan bagi memberi laluan kepada PRN dalam waktu terdekat itu, ia tidak akan mengganggu urusan pentadbiran kerajaan negeri.

Sumber itu turut memaklumkan Presiden UMNO Datuk Seri Ahmad Zahid Hamidi dijangka berada di Johor Bahru, Selasa ini, bagi mengadakan mesyuarat dengan UMNO Johor berhubung PRN negeri.


Tampar pelajar bukan tampar bola, jurulatih diambil tindakan: KPM

Kementerian Pendidikan Malaysia (KPM) akan mengambil tindakan tegas susulan insiden seorang jurulatih lelaki menampar pelajar perempuan dalam satu kejohanan bola tampar di Johor bulan lalu.

“KPM memandang serius isu yang dilaporkan oleh pihak media dan satu sesi pertemuan dengan ibu bapa murid terlibat akan dilaksanakan untuk mendapatkan maklumat lanjut berkaitan laporan tersebut.

“KPM juga akan meneruskan siasatan bagi tujuan tatatertib dan sekiranya didapati bersalah, tindakan sewajarnya akan diambil.

“KPM juga akan memberikan kerjasama sepenuhnya kepada pihak polis, jika ada laporan polis dibuat mengenai insiden berkenaan,” kata kementerian itu dalam kenyataan hari ini (2 Januari 2023).

Pada masa sama, KPM berkata pihaknya akan turut mengadakan pertemuan dengan ibu bapa pelajar yang terlibat.

Terdahulu, tular video memaparkan tindakan seorang jurulatih sebuah pasukan bola tampar menampar pemain remaja perempuan.

Insiden itu dipercayai berlaku semasa Kejohanan Bola Tampar Remaja Bawah 14 Tahun di Kota Tinggi, Johor yang diadakan pada 14 hingga 16 Dis lepas.

Menteri Pendidikan Fadhlina Sidek semalam berkata pihaknya tidak akan berkompromi dan akan bekerjasama dengan pihak berkuasa bagi menyiasat tindakan jurulatih itu.

“Tekad mewujudkan sekolah selamat untuk semua murid akan sentiasa menjadi keutamaan,” katanya.

Sementara itu Persatuan Bola Tampar Malaysia (Mava) malam tadi memaklumkan pihaknya juga telah mengambil langkah menubuhkan badan siasatan bagi menyiasat kejadian tersebut dengan serta-merta serta akan berhubung dengan pihak berkaitan bagi tujuan berkenaan.

Pihaknya juga turut menggantung pembabitan jurulatih berkenaan dalam sebarang aktiviti bola tampat sehingga siasatan selesai.


28 kematian akibat Covid semalam

Jumlah kematian akibat komplikasi Covid-19 dalam tempoh 24 jam semalam (Isnin, 4 April 2022) turun lagi kepada 28 kes, berbanding 30 yang dicatat pada Ahad.

Menurut statistik laman sesawang CovidNOW Kementerian Kesihatan (KKM), tujuh daripada pesakit meninggal dunia di luar fasiliti kesihatan atau dikategorikan sebagai kes ’brought in death’ (BID).

Tiada maklumat terperinci sama ada tujuh kes BID itu turut membabitkan 175,339 individu yang menjalani kuarantin di rumah kerana positif Covid-19 pada tahap rendah.

Daripada data yang ditunjukkan, dua negeri mencatat enam kematian semalam iaitu Selangor dan Perak, menjadikan kumulatif kedua-duanya sebanyak 10,551 dan 1,856 kes.

Perak kini merekodkan kumulatif positif sebanyak 191,693 kes, dengan 182,932 pesakit telah pulih, dan 6,905 kes masih aktif, termasuk 6,571 pesakit yang sedang menjalani kuarantin di rumah.

Seramai lapan pesakit pula ditempatkan di PKRC, 314 dimasukkan ke hospital, dan 12 pesakit dirawat di unit rawatan rapi, dengan lapan daripadanya memerlukan alat bantuan pernafasan.

Bagi negeri-negeri lain, Johor mencatat lima kematian, diikuti Pulau Pinang (empat); Negeri Sembilan (tiga); Pahang (dua); dan masing-masing satu di Kedah, serta Sarawak.

Tiada kes kematian dilaporkan di Kelantan, Melaka, Perlis, Sabah, Terengganu, Kuala Lumpur, Labuan dan Putrajaya, semalam.

Berikut adalah jumlah kematian mengikut kumpulan umur sepanjang minggu lalu:


Pengundian RUU larang tukar parti jadi tumpuan Dewan Rakyat hari ini

Persidangan Dewan Rakyat hari ini bakal tertumpu kepada ucapan penggulungan dan pengundian bagi Rang Undang-Undang (RUU) Perlembagaan (Pindaan) (No 3) 2022 mengenai Peruntukan Larangan Ahli Parlimen Bertukar Parti.

Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar, dijangka menggulung perbahasan RUU itu pada jam 2.30 petang, menurut laporan Bernama.

RUU itu memerlukan sokongan majoriti dua per tiga Ahli Parlimen untuk diluluskan di Dewan Rakyat.

Menurut Aturan Urusan Mesyuarat (AUM) dalam laman sesawang rasmi Parlimen, perbahasan bagi RUU itu akan disambung bagi hari kedua selepas sesi soal jawab lisan.

Seramai 41 Ahli Parlimen mengambil bahagian pada perbahasan RUU itu, semalam.

Sementara itu, soalan berhubung pembangunan masyarakat Orang Asli bakal diajukan Datuk Dr Hasan Bahrom (PH-Tampin) pada sesi Waktu Pertanyaan Menteri yang mahu Menteri Pembangunan Luar Bandar menyatakan perkembangan Pelan Pembangunan Masyarakat Orang Asli.

Pada sesi soal jawab lisan pula, Datuk Seri Azizah Mohd Dun (Bersatu-Beaufort) meminta Menteri Dalam Negeri menyatakan statistik mengikut negeri bagi kes pinjaman wang tidak berlesen seperti along, ‘scammer’ dan judi dalam talian di Malaysia.

Turut tersenarai, soalan Hassan Abdul Karim (PH-Pasir Gudang) kepada Menteri Perdagangan Dalam Negeri dan Hal Ehwal Pengguna mengenai langkah kementerian dalam memastikan bekalan ayam dan telur ayam tidak terputus serta mampu dibeli rakyat pada harga berpatutan.

Selain itu, isu vaksin Covid-19 akan diajukan Nik Mohamad Abduh Nik Abdul Aziz (PAS-Bachok) yang meminta Menteri Kesihatan menyatakan jumlah kanak-kanak belum menerima suntikan vaksin, dan inisiatif kerajaan bagi memastikan semua kanak-kanak mendapat suntikan vaksin Covid-19.

Persidangan Dewan Rakyat kali ini berlangsung selama 12 hari hingga 4 Ogos depan.


Isu calon PH: Marah, kecoh, tak puas hati bersarang di hati akar umbi

Gerak kerja menuju Pilihan Raya Umum Ke-15 (PRU-15) bermula dengan penuh dramatik apabila kemarahan dan rasa tidak puas hati menjejaskan pemilihan calon parti politik yang bertanding, khususnya Pakatan Harapan (PH).

Sejak kebelakangan ini, perhatian telah tertumpu kepada bagaimana pembangkang akan menyusun semula strategi dan memperuntukkan ahli-ahlinya, terutamanya selepas ‘Langkah Sheraton’ yang terkenal yang menyaksikan pentadbiran PH berusia 22 bulan digantikan, dan dengan berlakunya Rang Undang-undang Anti-Lompat Parti untuk mengelakkan pembelotan.

Walaupun parti-parti ini telah memperjuangkan kestabilan untuk negara melalui mandat politik yang kuat, ia nampaknya menjadi tugas yang sukar untuk mengukuhkan asasnya sendiri, menimbulkan persoalan sesiapa sahaja boleh mencapai majoriti yang “kuat, menggerunkan dan meyakinkan” bagi membentuk sebuah kerajaan yang stabil.

PKR cuba menjadi kreatif dan telus dalam percubaannya untuk meletakkan calon yang boleh dipercayai melalui pendekatan bebas untuk semua, tetapi inisiatif itu nampaknya telah gagal sepantas ianya bermula.

Hanya awal bulan ini, timbalan presidennya Rafizi Ramli melancarkan laman web untuk membolehkan ahli parti dan orang ramai mendaftarkan diri mereka sebagai bakal calon bertanding di bawah tiket parti, dan PKR menjangkakan sekurang-kurangnya 10,000 pencalonan akan masuk.

Rafizi berkata, keputusan untuk langkah itu adalah kerana pengundi kini melihat di luar parti politik apabila memutuskan sokongan mereka, dan semakin bimbang mereka boleh mengundi ahli politik yang hanya berminat dengan jawatan tetapi tidak memberi sumbangan apa-apa.

Tiada siapa yang tahu apa yang telah berlaku sejak itu dan berapa ramai orang yang mencalonkan diri mereka sendiri.

Dalam program mengumumkan calon di Ampang, Presiden PKR Datuk Seri Anwar Ibrahim menggantikan R Sivarasa dengan pemimpin yang agak baharu, Datuk R Ramanan – dahulunya daripada MIC hingga telah menimbulkan beberapa kejutan dalam parti.

Ramanan ialah cucu kepada Tan Sri Devaki Ayathurai Krishnan, wanita pertama yang dipilih ke jawatan awam sebelum Malaysia mencapai kemerdekaan. Devaki pada masa itu telah bertanding di bawah Parti Kemerdekaan Malaya (IMP) apabila dipilih untuk kerusi majlis perbandaran Bangsar pada 1952 dan kemudiannya mengekalkan kerusi itu pada 1955.

Di laman web peribadinya, ahli politik itu menggambarkan dirinya sebagai seorang berwawasan dan patriot, yang “membawa pengalaman bertahun-tahun dan kecekapan yang berkaitan dengan inisiatif kerajaan, politik, kebajikan sosial, sosioekonomi, ekologi dan alam sekitar, seperti yang dapat dilihat dalam taklimat kerjayanya.”

Bagaimanapun, kehadirannya dalam arena politik kebanyakannya adalah sebagai ‘backbencher’, dengan sedikit atau tiada pengalaman dalam kempen pilihan raya, manakala pesaingnya yang dikhabarkan, Menteri Kesihatan Khairy Jamaluddin jauh lebih menggerunkan.

Hanya beberapa hari sebelum pengumuman calon, kekecohan berlaku di pejabat PKR bahagian Batu Pahat selepas beberapa ahli dilaporkan menentang keputusan memasukkan beberapa nama sebagai calon Parlimen bagi PRU-15, menurut MalayMail yang memetik sumber.

Difahamkan isu itu bermula beberapa hari lalu selepas 10 nama dikatakan diserahkan kepada kepimpinan PKR sebagai calon Parlimen berpotensi untuk Batu Pahat, kawasan yang sangat diidamkan oleh PH. Bagaimanapun, daripada 10 nama itu, hanya seorang calon yang berpotensi dikatakan anak tempatan Batu Pahat.

Calon itu dikenal pasti sebagai Ketua Bahagian PKR Batu Pahat Khairuddin Abdul Rahim, yang juga bekas ADUN Senggarang.

Selepas pengumuman calon, Anwar yang akan bertanding di Tambun, Perak, mengakui adalah satu keputusan yang sukar untuk menggugurkan beberapa bekas ahli Parlimen, yang telah berkawan rapat sejak beberapa dekad, daripada barisan calon parti itu. Beliau bagaimanapun menegaskan perkara ini perlu dilakukan demi kebaikan parti dan masa depan negara.

Dalam satu tindakan mengejutkan beberapa penyandang ahli Parlimen digugurkan. Mereka ialah Maria Chin Abdullah (Petaling Jaya); Datuk Johari Abdul (Sungai Petani); June Leow (Hulu Selangor); Chan Ming Kai (Alor Setar); dan Datin Paduka Tan Yee Kew (Wangsa Maju).

Turut tidak bertanding untuk pemilihan semula di kawasannya di Gopeng ialah bekas Timbalan Menteri Kesihatan Dr Lee Boon Chye, yang telah bersara.

Bekas Naib Presiden PKR Tian Chua yang mengintai peluang untuk bertanding semula di Parlimen Batu, turut mengkritik pemilihan calon itu, setelah R Prabakaran dinamakan untuk mempertahankan kerusi itu.

Tian Chua meluahkan rasa kecewa dan menyifatkan senarai calon yang diumumkan PKR tidak memuaskan hati orang ramai, khususnya penyokong parti.

Masalah juga timbul dalam DAP, selepas parti itu menggugurkan salah seorang daripada mereka yang terkenal, penyandang ahli Parlimen Klang, Charles Santiago yang mendapat sokongan padu pengundi.

Salah seorang etnik India yang paling dikenali dalam DAP yang didominasi etnik Cina, Charles telah berada di barisan hadapan dalam banyak sesi perbahasan penting di Parlimen, serta suara lantang dalam mencadangkan idea dasar untuk rakyat.

Bersama Charles, penyandang Bentong, Wong Tack turut digugurkan, manakala penyandang dua kali Batu Kawan, Kasthuriraani Patto, mengumumkan berundur untuk membuka jalan kepada penggantinya.

Pertikaian berlaku antara Pengerusi DAP Selangor Gobind Singh, yang mengeluarkan kenyataan untuk menangkis komen Charles, selepas beliau mendakwa partinya tidak pernah memaklumkan kepadanya bahawa 2018 akan menjadi yang terakhir beliau akan diletakkan sebagai calon.

Wong juga meluahkan rasa terkilannya kerana digantikan di Bentong dan berikrar untuk bertanding di kerusi itu sebagai calon Bebas, manakala Yong Syefura Othman Muda yang merupakan penyandang kerusi DUN Ketari akan bertanding di Bentong. Menurut Loke, Wong juga telah menolak tawaran DAP untuk meletakkan beliau di Cameron Highlands.

Walaupun Kasthuri secara sukarela menarik diri daripada bertanding semula dan berjanji untuk membantu mana-mana calon yang dipilih untuk menggantikannya, Malay Mail telah mengetahui daripada orang dalam parti bahawa tindakannya itu adalah selepas bertahun-tahun mendapat tekanan daripada seorang kanan parti dan bekas ahli Parlimen yang mahukan kerusi Parlimen Batu Kawan.

Seolah-olah konflik dalaman belum lagi rumit, DAP juga dituduh “merampas” kerusi Parti Amanah Negara (AMANAH) di tiga kawasan di Perak.

Pengarah Pilihan Raya Kebangsaan Wanita Muda AMANAH, Nur Najihah Muhaimin, menggunakan Facebooknya untuk menghukum DAP dan AMANAH secara terbuka, menyeru pemimpin partinya supaya tidak tunduk kepada rakan gabungan mereka.

“DAP rampas kerusi AMANAH di Changkat Jong. Presiden AMANAH (Mohamad Sabu) tidak boleh lembik dengan DAP. Bertolak ansur ada hadnya. Ini semua sapu! Di Parlimen Teluk Intan dan DUN Pasir Berdamar serta Changkat Jong.

“Kita seharusnya berpegang kepada keputusan mesyuarat yang telah memberi ketetapan kerusi. Bukan kepada DAP,” tulis Nur Najihah.

Beliau turut melahirkan rasa kecewa kerana PKR telah mencalonkan Datuk Husam Musa dan Nik Omar Nik Aziz sebagai calonnya, sedangkan mereka adalah ahli AMANAH, dan pemimpin ikonik dalam parti itu.

“Untuk kita berdepan dengan sentimen DAP bukan mudah. Lebih-lebih lagi di kawasan majoriti Melayu. Ya kami sangat baik. Tetapi bagaimana dengan pencalonan uztaz Nik Omar dan Husam sebagai calon PKR? Ini adalah dua pemimpin ikonik AMANAH. Mengeluh. Kasihan,” tulisnya dalam catatan lain di Facebook.

Husam akan bertanding di Pasir Mas, manakala Nik Omar yang juga anak Allahyarham Nik Aziz di Pasir Salak, Perak.

Nik Omar yang bertanding sebagai calon AMANAH pada PRU lalu, membisu mengenai keahlian partinya apabila ditanya pemberita, selepas pencalonannya diumumkan pada 26 Oktober. Husam yang berundur sebagai Naib Presiden AMANAH, kekal sebagai ahli tetapi dengan pencalonannya dalam PKR, persoalan juga bertiup kencang tentang keahlian.

Sementara itu, Parti Bangsa Malaysia (PBM) wajar melupakan PRU-15 apabila parti berkenaan sukar mengetahui siapa presiden, walaupun Jabatan Pendaftar Pertubuhan (ROS) mengesahkan Datuk Larry Sng masih presiden..

Larry yang juga penyandang kerusi Parlimen Julau menegaskan minggu lalu, bahawa beliau masih presiden yang sah dan satu-satunya yang diberi kuasa untuk menandatangani watikah calonnya untuk bertanding pada PRU-15.

Kenyataannya itu dibuat selepas PBM sebelum ini berkata Datuk Zuraida Kamaruddin telah menggantikannya. Pada 8 Oktober, Setiausaha Agung PBM Nor Hiizwan Ahmad mengumumkan bahawa Zuraida telah menggantikan Karry sebagai presiden baharu PBM.

Krisis kepimpinan PBM menjadi lebih mendalam selepas Larry secara mengejut menggantung Zuraida dan 12 pemimpin lain daripada jawatan mereka dalam majlis tertinggi parti, yang menurutnya dilakukan mengikut perlembagaan PBM.

Mereka yang digantung ialah Haniza Mohamad Taha, Dr Daroyah Alwi, Rahimah Majid, Dr Sathiskumar Govindaraju, Muhammad Saiful Bahari Sahari, Na’im Brundage, Abdul Aziz Abdul Kadir, Zakaria Abdul Rahim, Muniraa Abu Bakar, Datuk Chua Lian Chye, Datuk Roger Tan Seng Huat dan Albakri Salim.

Hari ini, ROS mengesahkan Larry masih lagi Presiden PBM berdasarkan rekod yang ada di jabatan itu.

Ketua Pengarahnya Mohd Nawardi Saad berkata berdasarkan rekod, Larry masih Presiden dan jika ada pertikaian mengenai jawatan itu, ia perlu diselesaikan di peringkat parti.


Covid-19: Selangor catat kematian tertinggi semalam sebanyak 111 kes

Jumlah kematian akibat jangkitan Covid-19 dalam tempoh 24 jam pada Isnin, 13 September 2021, meningkat semula berbanding sehari sebelumnya, menurut data terbaharu Kementerian Kesihatan Malaysia (KKM) yang dikemas kini dalam laman web COVIDNOW.

Dalam tempoh 24 jam semalam, KKM memaklumkan 413 pesakit meninggal dunia, meningkat berbanding sehari sebelumnya sebanyak 292 kes.

Jumlah terbaharu itu menjadikan kumulatif sejak pesakit pertama Covid-19 di Malaysia meninggal dunia awal tahun lalu, meningkat kepada 21,124 kes.

Daripada jumlah pesakit yang meninggal dunia semalam, 176 kes membabitkan kematian sebelum bantuan perubatan dapat diberikan atau BID. Kematian seperti ini, direkodkan sebagai kes baharu dan kematian baharu secara serentak.

Data KKM juga menunjukan sembilan negeri mencatatkan peningkatan kes kematian, dengan Selangor merekodkan jumlah tertinggi sebanyak 111 kes semalam, berbanding 45 kes kelmarin.

Negeri lain yang mencatat peningkatan ialah Kedah sebanyak 54 kes semalam (36 kes kelmarin); Johor (52 semalam, 16 kelmarin); Kelantan (36 semalam, 13 kelmarin); dan Pulau Pinang (33 semalam, 16 kelmarin).

Pahang pula merekodkan 15 kes kematian semalam, berbanding tujuh kelmarin; Melaka (13 semalam, 2 kelmarin); Perak (13 semalam, 11 kelmarin); dan Terengganu (5 semalam, 4 kelmarin).


‘Khemah Besar’ akan gagal, UMNO sedia hadapi sebarang kemungkinan

Usaha untuk mewujudkan “Khemah Besar” dengan menyatukan semua parti lawan akan gagal, kata Naib Presiden UMNO Datuk Seri Mahdzir Khalid.

Mahdzir berkata usaha pembangkang untuk duduk dibawah satu gabungan besar bagi menentang UMNO tidak semudah membuat “pisang goreng”, bagaimanapun UMNO sedia menghadapi sebarang kemungkinan untuk berdepan parti lawan pada pilihan raya umum ke-15 (PRU-15) nanti.

Katanya, menjadi perkara biasa bagi parti politik mencari jalan dan apa juga kaedah untuk menghadapi PRU serta lawan mereka juga perlu bersiap sedia dengan strategi tersendiri.

“Dalam politik, ada dua perkara. Satu, tidak pernah berhenti berfikir dan kedua, politik adalah seni segala kemungkinan, jadi mereka (PH) kena cari jalan dan apa jua kaedah untuk hadapi PRU.

“UMNO tetap bersedia untuk bersaing dengan strategi tersendiri, sekiranya ia benar-benar berlaku nanti.

“Di pihak PH, kalau mereka ada khemah besar, itu kita anggap sebagai persaingan, tetapi saya tak fikir untuk membina khemah besar ini semudah nak buat pisang goreng. Apa pun kita kena hadapi dan ada persediaan serta strategi kita,” katanya dipetik Berita Harian.

Pembangkang kini sedang berusaha untuk menggabungkan semua parti untuk duduk dibawah satu “Khemah Besar”, ia susulan prestasi buruk parti pembangkang dalam tiga Pilihan Raya Negeri (PRN) sebelum ini.

Untuk rekod, perpecahan dikalangan parti pembangkang nyata memberi kelebihan kepada UMNO-Barisan Nasional (BN), ia terbukti menerusi keputusan tiga PRN di Melaka, Sarawak dan Johor yang lalu.

Terdahulu, Presiden Amanah, Mohamad Sabu dilaporkan berkata, pendekatan “Khemah Besar” Pakatan Harapan (PH) tidak termasuk kerjasama dengan parti dalam kerajaan, sama ada UMNO, Bersatu atau PAS kerana ia tidak mungkin bekerjasama dengan pengkhianat yang jelas mengkhianati amanah serta mandat rakyat.

Bagaimanapun, Timbalan Presiden Amanah, Datuk Seri Salahuddin Ayub meminta pemimpin pembangkang berjiwa besar dengan memaaf dan melupakan perkara lalu bagi merealisasikan “khemah besar” sebagai persediaan menghadapi PRU-15.

Salahuddin menyarankan gabungan terbabit membuka pintu rundingan dengan semua parti pembangkang, termasuk Bersatu dan PAS, bagi memastikan pembangkang ampuh dalam menghadapi BN.

Dalam pada itu, Pengerusi Perikatan Nasional (PN) Tan Sri Muhyiddin Yassin juga sudah mengadakan pertemuan dengan beberapa pemimpin parti politik, ia dipercayai bagi membincangkan berhubung sebarang kemungkinan bentuk kerjasama untuk berdepan UMNO-BN pada PRU-15 nanti.


UMNO sokong DUN Melaka bubar, yakin menang: Zahid

Keputusan pembubaran Dewan Undangan Negeri (DUN) Melaka mendapat sokongan UMNO dan yakin akan dapat menyapu bersih semua kerusi sekiranya Pilihan Raya Negeri (PRN) diadakan, kata Presidennya Datuk Seri Ahmad Zahid Hamidi.

Zahid berkata pembubaran DUN tersebut tidak dapat dielakkan dan UMNO sudah mengarahkan Speaker DUN Melaka, Datuk Seri Ab Rauf Yusoh supaya menghantar notis kepada pihak Suruhanjaya Pilihan Raya (SPR) memaklumkan langkah pembubaran tersebut.

“UMNO berpendirian bahawa DUN tidak dapat dielakkan untuk dibubarkan. Sebagaimana rakan media maklum bahawa pengumuman rasmi telah dibuat, mengenai persetujuan TYT Melaka terhadap pembubaran DUN Melaka ini,” katanya dalam sidang media hari ini.

Terdahulu, Yang di-Pertua Negeri Mohd Ali Mohd Rustam menerima cadangan agar DUN Melaka dibubarkan hari ini.

Bagaimanapun, Zahid berkata terpulang kepada SPR untuk menentukan sama ada PRN boleh diadakan atau tidak mengambil kira keadaan semasa pandemik Covid-19 yang masih melanda negara.

“Namun saya mengharapkan agar SPR setelah menerima perutusan rasmi dari DUN Melaka untuk adakan perbincangan dengan MKN (Majlis Keselamatan Negara) dan Kementerian Kesihatan bagi tentukan perkara sebenar.

“Apakah PRN akan diadakan mengikut jadual waktu atau tempoh bagaimana yang terdapat dalam Akta Pilihan Raya,” katanya lagi.

Melaka dilanda kemelut politik selepas empat Ahli Dewan Undangan Negeri (ADUN) kerajaan diketuai bekas Ketua Menteri, Datuk Seri Idris Haron, mengumumkan pendirian mereka untuk menarik balik sokongan mereka kepada kerajaan Barisan Nasional-Perikatan Nasional (BN-PN) yang dipimpin Ketua Menteri (KM) Datuk Seri Sulaiman Md Ali.

Idris merupakan ADUN UMNO di Sungai Udang.


Ketua Dewan Ulama kata semua calon PAS Kedah guna logo PN

Semua calon Perikatan Nasional (PN) di Kedah, termasuk PAS, akan menggunakan logo gabungan itu dalam menghadapi Pilihan Raya Umum Ke-15 (PRU-15), pada 19 November depan, berbanding lambang bulan yang sinonim dengan mereka.

Pesuruhjaya PAS Kedah Datuk Ahmad Yahya berkata terdapat beberapa faktor yang menyebabkan PAS memilih lambang PN di Kedah iaitu isyarat meraikan kepelbagaian kaum dalam gabungan itu dan mengenang jasa PN ketika pembentukan kerajaan negeri pada 2020.

“Orang PAS mungkin persoalkan mengapa pilih PN sedangkan dalam PRU lalu, 15 kerusi Dewan Undangan Negeri (DUN) serta tiga kerusi Parlimen dikuasai PAS. Ada yang kata tak selesa dengan warna ‘biru’ hingga menyebabkan badan gatal-gatal.

“Hakikatnya kita memilih logo PN sebagai isyarat meraikan kepelbagaian kaum di Kedah. Di depan saya ini ada Melayu, Cina serta India yang akan beri sokongan kepada PN dan disebabkan itulah kita pilih logo PN,” katanya ketika berucap pada Himpunan Jentera PN Kedah di Kompleks PAS Kedah, di Kota Sarang Semut, malam tadi (28 Oktober 2022).

Ketika Muktamar Tahunan PAS ke-68 pada September lalu, PAS Kedah antara negeri yang memohon untuk mengekalkan lambang ‘bulan’ pada PRU-15 selain Kelantan, Terengganu dan beberapa negeri lain.

Pada PRU-15 kali ini, PAS akan bertanding di lapan kerusi Parlimen di Kedah, manakala Bersatu, tujuh.

Selain itu, Ahmad yang juga Ketua Dewan Ulama PAS Pusat berkata, semua ahli juga perlu sedar bahawa dengan bantuan PN yang membolehkan pembentukan Kerajaan Kedah diketuai PAS menjadi realiti pada Mei 2020 yang mengambil alih daripada Pakatan Harapan (PH).

“Kita hanya ada 15 kerusi (DUN) tak boleh buat apa (bentuk kerajaan sendiri), UMNO ada dua baru jadi 17 kerusi masih tak boleh. Datang sahabat-sahabat kita dari Bersatu barulah boleh bentuk Kerajaan PN Kedah,” katanya menurut Utusan.

Menurutnya atas dasar itu tidak mungkin PAS akan mengkhianati Bersatu ketika parti pimpinan Tan Sri Muhyiddin Yassin itu sanggup meninggalkan PH walaupun digelar pengkhianat demi kepentingan agama, bangsa dan negara.

Beliau berkata, keadaan itu menyebabkan PAS tidak dapat bersama dengan UMNO kerana parti itu meletakkan syarat kepada mereka untuk mengisytiharkan putus hubungan bersama Bersatu jika mahu berunding mengenai kerjasama.

“Mana mungkin PAS nak khianati Bersatu ketika mereka sanggup tinggalkan PH untuk bersama PAS dan Gerakan, hingga Muhyiddin sendiri menyebut bahawa beliau digelar pengkhianat. Biar dituduh pengkhianat oleh PH, asalkan tidak khianat kepada agama, bangsa dan negara,” katanya.

Beliau dalam pada itu mengingatkan rakyat di negeri ini agar tidak lagi menjadikan Kedah sebagai negeri yang banyak menyumbang kerusi kepada PH untuk membentuk Kerajaan Persekutuan.

“22 bulan di bawah pemerintahan PH, teras utama kita digugat. Ada saja perkara membimbangkan dilakukan hingga jutaan rakyat turun ke Kuala Lumpur bagi membantah Konvensyen Antarabangsa Mengenai Penghapusan Bentuk Diskriminasi Kaum (ICERD).

“Semua itu isyarat dan pengajaran yang perlu diambil bahawa cukuplah 22 bulan di bawah PH. Jangan diulangi lagi dengan membenarkan PH kuasai dan tadbir negara,” katanya.


UMNO akan ‘bungkus’ pada PRN: Khairy

UMNO dijangka berdepan kekalahan besar pada Pilihan Raya Negeri (PRN) tidak lama lagi bakal diadakan, ramal Khairy Jamaluddin Abu Bakar.

Jangkaan tersebut dibuat bekas Pemuda UMNO susulan jemputan dibuat pemimpin parti kepada bekas ahli-ahlinya untuk menghadiri ke Perhimpunan Agung (PAU) yang berlangsung pada Rabu ini.

“PRN UMNO bungkus,” katanya dalam ruangan komen Instagram.

Hantaran itu dibuat dalam ruangan komen Ahli Parlimen Sembrong Datuk Seri Hishammuddin Hussein yang mengulas berhubung jemputan ke PAU 2023.

Pada Januari, Khairy dipecat daripada UMNO sementara Hishammuddin digantung daripada parti selama enam tahun. Langkah berkenaan dilihat sebagai usaha menyingkirkan pihak yang tidak sehaluan dengan Presiden, Datuk Seri Ahmad Zahid Hamidi.

Terdahulu, Hishammuddin dalam hantaran Facebook berkata akar umbi rindu kepada UMNO yang asal dan jemputan yang dibuat baru-baru ini seakan menyindir, langsung tidak menggambarkan usaha untuk memulihkan parti.

“Saya pasti orang ramai lebih rindu kepada UMNO yang asal.

“Tidak perlu pelawa ahli yang dibuang ke Perhimpunan Agung UMNO secara menyindir dan sengaja berseloroh – ini hanya menggambarkan mentaliti dan pemikiran semasa kepimpinan UMNO, tidak membantu langsung usaha memulihkan kedudukan parti dalam memenang hati ahli-ahli di akar umbi,” katanya.

Terdahulu, Setiausaha Agung UMNO, Datuk Asyraf Wajdi Dusuki secara berseloroh ‘mengajak’ mereka yang dipecat daripada parti itu untuk datang memperbaharui kain samping UMNO mereka pada PAU 2023, yang dijadual pada 7 Jun hingga 10 Jun ini.

Kemudiaan, Zahid berkata mereka yang “rindu parti” boleh hadir pada PAU sebagai pemerhati, tidak seperti tahun-tahun lepas di mana mereka akan menjadi sebahagian daripada perwakilan rasmi.


PRN Negeri Sembilan: PN sasar pengundi muda, majoriti mudah

Selain menyasarkan kerusi pengundi Melayu, Perikatan Nasional (PN) Negeri Sembilan turut memfokuskan kepada pengundi muda dan yang kali pertama mengundi, dalam usaha merampas pentadbiran negeri itu daripada Pakatan Harapan (PN) pada pilihan raya negeri (PRN) tidak lama lagi.

Sasaran terhadap pengundi muda dan yang pertama kali melaksanakan tanggungjawab itu adalah strategi utama, setelah mendapati mereka mewujudkan gelombang menyokong PN pada Pilihan Raya Umum Ke-15 (PRU-15) lalu.

Walaupun tidak memegang sebarang kerusi DUN dan Parlimen di negeri itu, PN yakin sokongan yang dimiliki akan membolehkan mereka menang dengan majoriti mudah dalam PRN yang akan diadakan tahun ini.

Sehubungan itu, Ketua Penerangan PN Negeri Sembilan Khairul Yazman Yahya berkata platform media sosial seperti Tik Tok sekali lagi akan menjadi tumpuan mereka bagi menambat hati golongan muda.

“Ikut trend sekarang pengundi muda beralih kepada kita. Di Negeri Sembilan antara 35 peratus hingga 45 peratus pengundi beralih kepada kita.

“Yang paling seronok saluran tiga ke atas banyak memihak kepada kita. Untuk itu kempen media sosial kena secara berfokus.

“(Kandungan) Tik Tok kita akan kemas kini dari masa ke masa ikut trend yang mereka suka. Kita akan mendekati anak muda dengan pelbagai program mesra mereka,” katanya menurut Malaysian Insight.

Tik Tok sememangnya memainkan peranan penting terhadap kejayaan PN pada PRU lalu.

Namun, platform itu kemudian membangkitkan kebimbangan berhubung kandungan kontroversi berbayar yang dimuat naik, yang menyasarkan pengundi muda dan pengundi kali pertama.

Kira-kira 2,000 kandungan yang dimuat naik telah dipadam secara automatik oleh Tik Tok pada November lalu.

Khairul yang juga Ketua Penerangan PAS Negeri Sembilan berkata PN akan memberi tumpuan kepada kerusi majoriti Melayu dalam usaha mereka merampas Negeri Sembilan.

“Kerusi pengundi Melayu 60 peratus ke atas ada 21 (daripada 36 kerusi). Daripada itu kita sasarkan menang 19 kerusi, itu agak realistik.

“Sebenarnya kalau ikut nafsu kita nak bertanding 36 kerusi tetapi kita kena realistik jadi sasarannya adalah 19 kerusi kemenangan untuk PRN akan datang,” katanya.

Katanya lagi, gerak kerja PN sudah bermula dengan perhimpunan Semarak Gelombang Rakyat pada hujung minggu lalu, yang dihadiri Presiden PAS Abdul Hadi Awang.

“Dalam PN, kita tiga parti ini (Bersatu, PAS dan Gerakan) sudah berbincang, bermula hari ini kita teruskan gelombang ini sampai ke akhir. Tujuannya untuk kita kumpul jentera,” katanya lagi.


Permohonan bicara kes Najib secara hibrid ditolak, prosiding ditangguh lagi

Permohonan pihak pendakwaan dalam kes Datuk Seri Najib Razak berhubung rasuah 1Malaysia Development Bhd (1MDB) supaya dijalankan secara hibrid ditolak Mahkamah Tinggi Kuala Lumpur pagi ini.

Keputusan menolak itu dibuat Hakim Datuk Collin Lawrence Sequerah selepas meneliti hujahan lisan, bagaimanapun pada masa hadapan mungkin menimbang untuk prosiding tersebut dijalankan secara hibrid jika diperlukan.

“Berhubung permohonan pihak pendakwaan untuk perbicaraan dikendalikan secara hidbrid, selepas meneliti hujahan lisan dan memikirkan mengenai perkara ini, buat masa ini, mahkamah menolak perkara itu.

“Bagaimanapun, mahkamah tidak menolak perkara itu (perbicaraan secara hibrid) dijalankan di masa hadapan,” katanya lapor BH.

Mahkamah kemudian melapangkan perbicaraan itu sehingga Khamis ini, berikutan Najib dan peguam utamanya, Tan Sri Muhammad Shafee Abdullah, dihalang dari memasuki kompleks mahkamah memandangkan status MySejahtera masing-masing diletakkan sebagai “kontak kasual.”

Terdahulu, peguam bela Datuk Hariharan Tara Singh yang mewakili Najib, memberitahu mahkamah anak guamnya dan Muhammad Shafee tidak boleh memasuki bangunan mahkamah.

“Status anak guam menunjukkan beliau di bawah kategori “kontak kasual.”

Beliau kini berada di tempat letak kereta dan tidak dibenarkan masuk.

“Kedua-dua mereka mempunyai kontak dengan anak lelaki Muhammad Shafee iaitu Muhammad Farhan yang positif COVID-19 pada 6 Disember lalu dan tempoh kuarantin selama 10 hari akan berakhir esok ( Rabu),” katanya.

Perbicaraan kes itu Khamis ini, akan diteruskan dengan soal balas terhadap bekas Ketua Pegawai Eksekutif (CEO) 1MDB Mohd Hazem Abdul Rahman dan Ketua Pegawai Kewangan (CFO), Azmi Tahir yang merupakan saksi ke-12 dan ke-13 pendakwaan.

Semalam, Timbalan Pendakwa Raya, Ahmad Akram Gharib memohon supaya perbicaraan kes itu dijalankan secara hibrid berikutan perubahan sebanyak dua kali pada status MySejahtera bekas Perdana Menteri itu dan peguamnya.

Mengikut pertuduhan Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Kompleks Mahkamah Kuala Lumpur hanya membenarkan individu berstatus “risiko rendah” atau berwarna biru dalam aplikasi MySejahtera untuk memasuki bangunan berkenaan.


PAS tidak halang, Sanusi boleh ceramah kempen PRN

Tiada sebarang halangan untuk Menteri Besar Kedah, Datuk Seri Muhammad Sanusi Md Nor berceramah sepanjang tempoh kempen pada pilihan raya negeri (PRN) tidak lama lagi meskipun beliau sedang berdepan pertuduhan hasutan.

Naib Presiden PAS, Datuk Seri Dr Ahmad Samsuri Mokhtar berkata semua calon dan pemimpin boleh berceramah sepanjang tempoh berkempen.

“Setakat ini PAS tidak mengambil apa-apa tindakan terhadap Muhammad Sanusi namun menasihatkan secara umum kepada semua ahli politik dan mengingatkan mereka agar lebih berhemah semasa kempen nanti,” katanya.

Beliau berkata demikian ketika ditemui pemberita selepas Majlis Perasmian & Penyerahan Kunci Rumah Pekerja TDM Plantation Sdn. Bhd. di Ladang Jaya dekat Sungai Tong di Setiu, hari ini, lapor Utusan.

Selasa lalu, Muhammad Sanusi yang juga Pengarah Pilihan Raya Perikatan Nasional (PN) ditahan di sebuah hotel di Mont Kiara kira-kira jam 2.30 pagi oleh sepasukan polis dari Unit Siasatan Jenayah Terkelas (USJT) dan Bahagian Jenayah Gangsterim (D7), Jabatan Siasatan Jenayah Bukit Aman.

Muhammad Sanusi didakwa di dua Mahkamah Sesyen Selayang dengan dua pertuduhan di bawah Akta Hasutan 1948 kerana mengkritik kerajaan campuran dan beliau mengaku tidak bersalah serta minta dibicarakan.

Dalam pada itu, Ahmad Samsuri sempat mengingatkan semua pimpinan dan calon agar mengikuti garis panduan yang ditetapkan parti.

“Ia (garis panduan) bukanlah benda baru, kita dah amalkan sejak bertahun-tahun dulu. Dalam masa sama, kita juga ada buat perbincangan dalaman bagaimana untuk meningkatkan keberkesanan komunikasi di kalangan para pimpinan dan penceramah-penceramah kita, itu memang sentiasa kita perbaiki dari masa ke semasa,” katanya.

Sementara itu, ketika ditanya sama ada tindakan terhadap Muhammad Sanusi itu adalah satu bentuk pembunuhan karakter, Ahmad Samsuri berkata masyarakat boleh melihat dan membuat penilaian sendiri.

“Saya tak nak komen tapi masyarakat boleh dengar dan nilai sendiri apa yang dikatakan seorang menteri di peringkat pusat yang sebut mereka ada perancangan untuk membuat macam-macam perkara, ia sudah tular pun di TikTok.

“Apa ni sebenarnya? Kita nak hadap pilihan raya ke nak buat character assassination (pembunuhan karakter), kalau pilihan raya kena buat cara pilihan raya,” katanya.


[KEMAS KINI] Malaysia catat rekod baharu kematian

Malaysia merekodkan 135 kematian akibat Covid-19 dalam tempoh 24 jam sehingga 12 tengah hari tadi, yang merupakan rekod kematian tertinggi pernah dicatatkan sejak virus itu dikesan di Malaysia tahun lalu.

Angka itu menjadikan kumulatif kematian di seluruh negara sejak pesakit pertama Covid-19 dikesan di negara ini kepada 5,903 kes.

Jumlah kematian itu seiring dengan peningkatan tertinggi jangkitan baharu dalam tempoh berkenaan sebanyak 8,868 kes. Daripada jumlah kes baharu itu, 1,991 membabitkan bukan warganegara.

Dalam kenyataan hari ini, Ketua Pengarah Kesihatan, Tan Sri Dr Noor Hisham Abdullah, berkata daripada jumlah kematian itu, 119 pesakit membabitkan warganegara.

Pada 2 Jun lalu negara merekodkan 126 kematian.

Pada masa sama beliau berkata, 5,802 kes telah sembuh menjadikan kumulatif kepada 725,480, manakala 77,275 kes lagi masih aktif.

Beliau berkata 952 pesakit masih dirawat di unit rawatan rapi dengan 445 memerlukan alat bantuan pernafasan.

Dr Noor Hisham juga memaklumkan dalam tempoh itu 29 kluster baharu dikesan, dengan jangkitan di tempat kerja adalah yang paling banyak dilaporkan iaitu membabitkan 19 kluster.

Katanya lapan kluster lagi membabitkan jangkitan dalam komuniti, serta masing-masing satu melibatkan kluster kumpulan berisiko tinggi di Johor dan kluster pendidikan tinggi di Selangor.

Beliau berkata jumlah kluster yang dikesan sejak pandemik melanda negara kini mencecah 2,999 tetapi 2,144 telah ditamatkan, sementara 855 kluster lagi masih aktif.

Berdasarkan statistik yag dikeluarkan Kementerian Kesihatan (KKM) hari ini, Wilayah Persekutuan Kuala Lumpur merekodkan lima kluster tempat kerja dengan jumlah tertinggi membabitkan 132 individu di Tapak Bina jalan Sri Permaisuri, Cheras.

Empat jangkitan di tempat kerja turut dilaporkan di Selangor; diikuti masing-masing tiga kluster di Negeri Sembilan dan Johor; Pahang (dua); dan masing-masing satu di Kelantan, Putrajaya, Perak dan Kedah.

Kelantan, Sabah, Kuala Lumpur, Sarawak, Perak, dan Labuan turut melaporkan kes-kes jangkitan dalam komuniti.

Data 8 Julai 2021


Selangor masih wajib pakai pelitup muka ketika di masjid, surau

Pemakaian pelitup muka di semua masjid dan surau di Selangor masih diwajibkan kepada semua jemaah, kata Pengarah Jabatan Agama Islam Selangor (JAIS), Datuk Mohd Shahzihan Ahmad.

Menurutnya JAIS telah menyembah maklum beberapa syor meliputi prosedur operasi standard (SOP) atau langkah alternatif mengenai perkara itu kepada Sultan Selangor, Sultan Sharafuddin Idris Shah, dengan mengambil kira keselamatan dan keselesaan semua pihak.

“Kita mengambil maklum pengumuman terbaharu oleh Kementerian Kesihatan (KKM) mengenai pelitup muka itu.

“Namun, pemakaiannya masih kekal di masjid atau surau di negeri ini dan menunggu perkenan Sultan Sharafuddin bagi ketetapan baharu kelak,” katanya menurut laporan Utusan.

Terdahulu, Raja Muda Selangor, Tengku Amir Shah berkenan merasmikan Masjid Diraja kesembilan negeri itu yang dinaik taraf selepas diubah suai sejak 2018 oleh Kumpulan Syarikat Rafulin.

Kelmarin, Menteri Kesihatan, Khairy Jamaluddin mengumumkan pemakaian pelitup muka di kawasan tertutup kini atas pilihan berkuat kuasa serta-merta.

Keputusan itu dibuat selepas mengambil kira situasi semasa Covid-19 dalam negara serta penilaian semasa yang dilakukan kementeriannya.

Namun, pemilik premis boleh menentukan sama ada pengunjung wajib memakai pelitup muka atau membuat pilihan sendiri.

Mengulas lanjut, Mohd Shahzihan memberitahu, JAIS akan memaklumkan SOP atau ketetapan terkini itu apabila mendapat perkenan Istana Selangor.


Arab Saudi batal syarat imunisasi masuk dua masjid suci

Kementerian Haji dan Umrah Arab Saudi membatalkan pemeriksaan status imunisasi bagi individu yang memasuki Masjidil Haram di Makkah dan Masjid Nabawi di Madinah berkuat kuasa Khamis.

Memetik laporan Saudi Gazette, kementerian itu mengkaji perkembangan terpenting berkaitan pandemik Covid-19 sebelum menarik balik langkah pencegahan dan protokol kesihatan di Masjidil Haram dan Masjid Nabawi.

Kementerian itu juga dilaporkan membatalkan syarat pendaftaran data imunisasi bagi mendapatkan permit umrah bagi jemaah dari luar negara.

Kebenaran tidak lagi diperlukan untuk bersolat di Masjidil Haram atau mengunjungi Masjid Nabawi, tetapi semua jemaah masih diwajibkan untuk mendapatkan permit mengerjakan umrah dan melawat Raudah di Masjid Nabawi di Madinah.

Laporan juga menyebut semua langkah penjarakan sosial di Masjidil Haram dan Masjid Nabawi telah dibatalkan, tetapi jemaah masih diwajibkan memakai pelitup muka.

Kementerian juga mengambil maklum pemansuhan keperluan untuk mengemukakan ujian PCR semasa ketibaan bagi jemaah asing dan keperluan kuarantin di hotel atau rumah.


Skandal jual tanah lapangan terbang, MB Perak harap pihak berkuasa siasat

Kerajaan Negeri Perak menyerahkan sepenuhnya kepada pihak berkuasa untuk menyiasat isu penjualan tanah yang dicadang dibangunkan sebagai lapangan terbang antarabangsa di Seri Iskandar.

Menteri Besar Datuk Seri Saarani Mohamad berkata kerajaan negeri tidak akan sekali-kali berselindung malah mengalu-alukan sekiranya terdapat mana-mana pihak yang ingin membuat laporan mengenai isu itu, lapor Bernama.

“Kalau ada sesiapa mahu membuat laporan maka siasatan akan dibuat, jadi terpulanglah. Biar pihak berkuasa melakukan siasatan.

“Saya tidak akan menyapu sampah bawah permaidani, saya tidak akan menghalang apa-apa,” katanya pada sidang media selepas menyampaikan Anugerah Perkhidmatan Cemerlang Tahun 2021 kepada 58 kakitangan Pejabat Setiausaha Kerajaan Negeri Perak di Bangunan Perak Darul Ridzuan hari ini.

Pengerusi Parti Amanah Negara Perak Datuk Asmuni Awi dalam sidang media hari ini berkata penjualan tanah itu adalah di luar pengetahuan ahli majlis mesyuarat kerajaan negeri (exco) ketika pentadbiran Pakatan Harapan (PH) dan ia tidak pernah dibangkit serta dibincangkan dalam mesyuarat exco untuk diluluskan.

Semalam, Saarani berkata tanah itu telah dijual kepada sebuah syarikat swasta semasa pentadbiran kerajaan PH kerana semasa pemerintahan Barisan Nasional, ia dirizabkan kepada Perbadanan Kemajuan Negeri Perak bagi tujuan pembinaan lapangan terbang antarabangsa.

Pada Selasa, Ahli Dewan Undangan Negeri Aulong Nga Kor Ming semasa persidangan Dewan Undangan Negeri Perak mendakwa tanah itu telah dijual tanpa kebenaran kerajaan negeri.

Beliau mendakwa perbuatan itu dilakukan oleh individu tidak bertanggungjawab dan merupakan salah laku yang cukup serius.

Katanya pihak yang bertanggungjawab menjual tanah itu perlu diheret ke muka pengadilan.


Bermula pendakwaan bermotif politik, dua pemimpin didakwa pagi ini

Dua pemimpin parti Bersatu bakal didakwa pagi ini dalam siasatan Suruhanjaya Pencegahan Rasuah Malaysia (SPRM) yang diwar-warkan sebelum ini Perdana Menteri Datuk Seri Anwar Ibrahim.

Selepas beberapa bulan menuduh pemimpin Bersatu terlibat dalam aktiviti rasuah dan penyelewengan, hari ini dua pemimpin parti bakal berdepan pendakwaan dipercayai bermotif politik yang dirancang menjelang Pilihan Raya Negeri (PRN) yang dijadualkan berlangsung tidak lama lagi.

Ketua Penerangan Bersatu, Datuk Wan Saiful Wan Jan bersama Timbalan Ketua Bahagian Segambut, Adam Radlan Muhammad tiba di Mahkamah Jalan Duta pagi ini untuk mendengar pendakwaan terhadap mereka berdua.

Pengerusi Perikatan Nasional (PN) merangkap Presiden Bersatu Tan Sri Muhyiddin Yassin, dan Setiausaha Agungnya Datuk Seri Hamzah Zainudin, dilihat turut hadir ke mahkamah bagi memberi sokongan moral kepada Wan Saiful.

Beberapa penyokong parti juga dilihat turut hadir bagi memberi sokongan kepada Wan Saiful.

Difahamkan, pendakwaan yang bakal dihadapi melibatkan projek Projek Inisiatif Jana Wibawa (Jana Wibawa).

Terdahulu, Muhyiddin juga sudah mengesahkan sudah memberi keterangan kepada SPRM mengenai projek Jana Wibawa.

Bekas Menteri Kewangan, Tengku Datuk Seri Zafrul Tengku Abdul Aziz, mengesahkan sudah dihubungi SPRM untuk membantu siasatan yang dijalankan agensi itu.

Sejak kerajaan campuran dibentuk, Anwar beberapa kali dilihat secara terang-terangan membuat tuduhan terhadap PN, antaranya berhubung kononnya tauke judi menyalur dana kepada gabungan itu dan menuduh berbilion duit dirompak semasa Pilihan Raya Umum Ke-15 (PRU-15) lalu.

Untuk rekod, akaun parti Bersatu juga sudah dibekukan pihak SPRM.

Bagaimanapun, PKR dan DAP setakat ini masih tidak berani mendedahkan penyata akaun masing-masing walaupun sudah terdapat laporan polis dibuat berhubung perbelanjaan mewah yang dibuat mereka semasa kempen PRU-15 lalu.


3,399 kes baharu Covid-19 semalam libatkan penerima dos penggalak

Seramai 5,624 individu disahkan dijangkiti Covid-19 semalam, (Sabtu, 23 April) turun berbanding 6,342 kes yang direkod pada Jumaat, lapor Kementerian Kesihatan (KKM) hari ini.

Daripada jumlah kes baharu itu 3,399 melibatkan individu yang telah menerima dos penggalak; 1,231 (dos kedua); 681 (tidak divaksinasi); dan 313 (belum lengkap divaksinasi), menurut laman sesawang Github KKM yang dikemas kini pagi ini.

Angka terbaharu jangkitan itu menjadikan kumulatif positif sejak Januari 2020 hingga semalam meningkat kepada 4,427,067 kes, dengan 4,310,599 pesakit telah sembuh, 35,491 kematian dicatat, dan 80,977 kes masih aktif.

Daripada jumlah kes aktif itu, seramai 79,149 pesakit menjalani kuarantin di rumah; 134 ditempatkan di PKRC; 1,605 dimasukkan ke hospital; dan 89 pesakit dirawat di unit rawatan rapi (ICU) dengan 57 daripadanya memerlukan alat bantuan pernafasan.

Semua negeri kecuali Kedah dan Pahang mencatat penurunan kes harian semalam.

Berikut adalah jumlah kumulatif positif bagi setiap negeri dan Wilayah Persekutuan sejak wabak Covid-19 mula melanda negara pada awal 2020:

Sementara itu, sembilan lagi kematian akibat komplikasi Covid-19 dilaporkan semalam, termasuk dua pesakit yang meninggal dunia di luar fasiliti kesihatan atau kes BID.

Jumlah itu menjadikan kumulatif kematian meningkat kepada 35,491 kes, termasuk 7,513 kes BID.

Kedah mencatat jumlah kematian tertinggi iaitu enam kes diikuti masing-masing satu di Johor, Sabah dan Sarawak, manakala negeri-negeri dan Wilayah Persekutuan lain sifar kematian.

Sehingga semalam, Kedah merekodkan 297,991 kumulatif positif dengan 294,575 pesakit telah pulih; 2,621 jumlah kematian; dan 795 kes masih aktif engan 695 daripadanya menjalani kuarantin di rumah.

Selain itu seramai 11 pesakit kini ditempatkan di PKRC; 83 dimasukkan ke hospital; dan enam dirawat di ICU, dengan tiga daripadanya memerlukan alat bantuan pernafasan.


PN jaga kepentingan rakyat beri peruntukan kepada pembangkang

Keputusan memperuntukkan RM300,000 kepada bukan sahaja Ahli Parlimen kerajaan, tetapi juga pembangkang membuktikan kerajaan Perikatan Nasional (PN) prihatin kepada rakyat.

Ketua Pemuda PN, Senator Ir Khairil Nizam Khairudin keputusan itu juga menunjukkan PN bersifat inklusif dan bertanggungjawab tanpa mengira ideologi politik.

“Pemuda PN ingin memuji sikap profesional kerajaan apabila dengan rasa penuh tanggungjawab memberikan peruntukan sejumlah RM300,000 kepada setiap Ahli Parlimen baik daripada blok kerajaan mahupun blok pembangkang,” katanya dalam kenyataan bersama ketua-ketua pemuda parti gabungan PN hari ini.

Beliau berkata beberapa pengumuman dalam Pakej Perlindungan Rakyat dan Pemulihan Ekonomi (PEMULIH) sememangnya ditungu-tunggu oleh rakyat dalam berdepan penularan pandemik Covid-19 sekarang.

“Moratorium kepada semua golongan masyarakat dan peniaga, kawalan harga minyak masak, diskaun tarif elektrik kediaman dan pengeluaran KWSP.

“Pemberian ini sememangnya sesuatu yang dinantikan dan semestinya melegakan rakyat secara keseluruhannya,” katanya.

Sehubungan itu Khairil Nizam berkata Pemuda PN merakamkan penghargaan dan tahniah kepada barisan Kabinet dan kerajaan pimpinan Perdana Menteri, Tan Sri Muhyiddin Yassin di atas perancangan teliti serta terperinci pelaksanaan PEMULIH.

Sekalipun dalam keterbatasan, ternyata perincian PEMULIH ini jelas membuktikan kerajaan begitu prihatin dengan keluh kesah dan kesusahan rakyat di mana segala keputusan diambil berlandaskan keperluan semasa, bertepatan dengan denyut nadi rakyat, katanya.

PEMULIH meliputi nilai keseluruhan berjumlah RM150 bilion yang merangkumi suntikan fiskal kerajaan sebanyak RM10 bilion tertumpu kepada tiga fokus utama iaitu meneruskan agenda prihatin rakyat, menyokong perniagaan dan meningkatkan vaksinasi, diumumkan Perdana Menteri Semalam.

Bantuan terbaharu ini adalah yang kedua terbesar selepas pakej Prihatin diumumkan Perdana Menteri pada Mac tahun lalu membabitkan RM250 bilion.


Bersatu lapor polis terhadap ADUN PKR walaupun sudah minta maaf

Tindakan tegas juga perlu diambil terhadap Ahli Dewan Undangan Negeri (ADUN) Kota Anggerik Najwan Halimi susulan kenyataan berbau perkaumannya yang tular sebelum ini.

Sekumpulan pemimpin akar umbi Bersatu membuat laporan polis terhadap ADUN PKR tersebut walaupun sudah meminta maaf terhadap kenyataan menghina Parti Sosialis Malaysia (PSM) dan calonnya di DUN Meru Sivaranjani Manickam baru-baru ini.

Setiausaha Kerja Bersatu Titiwangsa, Thaqib Shaker berkata Najwan yang memohon maaf pada hari sama tidak harus terlepas daripada tindakan, sama seperti kes Menteri Besar Kedah, Datuk Seri Muhammad Sanusi Md Nor.

“(Menteri Undang-undang dan Reformasi Institusi) Datuk Seri Azalina Othman Said mengatakan pada kes Sanusi, mohon maaf tak selesaikan tindakan undang-undang dan polis bebas siasat Sanusi.

“Jadi saya nak cakap mohon maaf tak selesai kesalahan, mohon polis bebas siasat Najwan,” katanya selepas membuat laporan polis terhadap Najwan di IPD Shah Alam hari ini.

Sementara itu, Thaqib dalam laporan polis terhadap Najwan berkata apa sahaja yang menyentuh sensitiviti agama dan kaum tidak boleh dijadikan bahan gurauan sama sekali.

“Kenyataan itu boleh menyebabkan tercetusnya perbalahan antara kaum sekaligus menggugat ketenteraman awam,” katanya.

Menurutnya lagi, laporan itu dibuat sebagai solidariti terhadap PSM serta menunjukkan kebencian mereka pada perkauman.

Jumaat lalu, Najwan tidak lama selepas didakwa membuat kenyataan berbaur perkauman terhadap PSM memohon maaf melalui setiausaha agung parti itu A Sivarajan.

Najwan mengakui kenyataannya tidak wajar dan mengundang salah faham.


SPRM siasat UiTM Holdings setelah alami kerugian RM157 juta

Suruhanjaya Pencegahan Rasuah Malaysia (SPRM) kini menyiasat Universiti Teknologi Mara (UiTM) Holdings atas dakwaan ketidakcekapan dan ketirisan yang menyebabkan mereka mengalami kerugian RM157 juta.

Seorang jurucakap syarikat itu mengesahkan siasatan telah dimulakan hampir dua tahun lalu berikutan pendedahan kerugian teruk syarikat itu selama empat tahun berturut-turut.

“Pengurusan UiTM Holdings memang memberi kerjasama penuh kepada SPRM untuk menjalankan siasatan. Malah, kami juga menyerahkan dokumen-dokumen diperlukan termasuk melibatkan pelaburan yang dikatakan mengalami kerugian,” katanya menurut Utusan hari ini.

Malah, anak syarikat UiTM itu menjelaskan, syarikat itu kini di bawah pengurusan baharu sejak Disember 2021 dan menekankan tadbir urus korporat yang baik serta memastikan perniagaan dijalankan benar-benar berpotensi dan berdaya tahan.

Menurutnya, syarikat itu juga tidak lagi menguruskan perniagaan milik UiTM seperti Intekma Resort dan Convention Centre selepas aset berkenaan dikembalikan semula pada universiti itu sejak 2019.

“UiTM Holdings kini menyasarkan empat sektor yang menyumbang kepada peningkatan nilai aset perniagaan dalam tempoh 10 tahun akan datang. Sektor perniagaan diceburi seperti solar, penjagaan kesihatan, teknologi dan kreatif.

“Pengurusan baharu meletakkan sasaran UiTM Holdings untuk menjadi pemain dalam pasaran yang signifikan meliputi industri berpotensi besar.

“Dalam bidang solar, kami mempunyai dua ladang solar di Pasir Gudang, Johor dan Gambang, Pahang serta melaksanakan projek rooftop solar di tujuh kampus UiTM.

Bidang teknologi pula, kami terlibat dalam perniagaan telco, pengurusan wifi dan sistem pengurusan akademik seperti smart classroom yang mana klien terdiri daripada korporat dan universiti awam.

“Sementara penjagaan kesihatan pula, syarikat melalui UiTM Private Specialist Centre (UPSC) mengembangkan perniagaan dengan penambahan bilangan katil. Perniagaan ini merupakan paling berpotensi.

“Bagi bidang kreatif, UiTM Holdings menguruskan galeri seni komersial UiTM yang sudah pun menjadualkan 16 pameran pada tahun ini dengan memberi peluang kepada penglibatan mahasiswa, pensyarah dan alumni,” jelasnya.

Kelmarin, Utusan Malaysia melaporkan UiTM Holdings mengalami kerugian terkumpul sebanyak RM157.04 juta bagi tempoh empat tahun berturut-turut.

Berdasarkan laporan kewangan pada 2017 dan 2021, syarikat yang menjadi harapan UiTM itu juga didapati tidak memaklumkan laporan kewangannya bagi tahun 2020, justeru kerugian terkumpul dicatatkan dalam tempoh 10 tahun adalah sebanyak RM157.8 juta.

Berdasarkan laporan Suruhanjaya Syarikat Malaysia (SSM) yang diperoleh Utusan Malaysia, anak syarikat UiTM yang ditubuhkanpada 2007 itu pernah mencatat keuntungan keseluruhan sebanyak RM26 juta pada 2011, 2014, 2015 dan 2016.


Tips selamatkan kucing ketika banjir

Banjir  yang melanda negara ketika ini bukan sahaja memusnahkan harta benda serta mencabar kecekalan mental orang ramai, malah haiwan turut tidak terkecuali menjadi mangsa bagi bencana itu.

Baru-baru ini, tular mengenai gambar beberapa kucing ditemui mati akibat bencana itu di dalam sebuah rumah di Hulu Langat, Selangor.

Menerusi perkongsian seorang pengguna laman Twitter, beliau berkongsi gambar-gambar haiwan yang diterima daripada Pegawai daerah Hulu Langat.

Gambar-gambar berkenaan memaparkan haiwan itu yang tidak dapat diselamatkan turut diselaputi lumpur di lantai rumah terbabit, selain ada yang berpaut pada papan kayu dipercayai cuba menyelamatkan diri daripada lemas.

Sementara itu, Presiden Kelab Kucing Malaysia (KKM) Khalid Rashid atau mesra dengan panggilan Pak Khalid berkongsi panduan kepada pemilik kucing sekiranya berdepan dengan bencana banjir.

“Langkah pertama yang pemilik kucing perlu lakukan jika berlaku bencana banjir ialah lepaskan kucing yang berada dalam kurungan semasa keadaan air naik atau masa kecemasan. Hal ini kerana kucing sebenarnya pandai  menyelamatkan diri mereka dengan memanjat di tempat yang tinggi.

“Jika perlu, letakkan kandang atau sangkar kucing di tempat yang tinggi jika keadaan hujan kian berterusan,” katanya.

Beliau turut menasihatkan orang ramai  selalu mengikuti perkembangan cuaca untuk mengetahui maklumat cuaca terkini. Ini penting supaya pemiliki kucing dapat bersedia lebih awal.

Jika pemilik kucing tiada di rumah ketika hujan lebat, Khalid menasihatkan mereka untuk memastikan  ada sesiapa di rumah atau ingat untuk pesan kepada jiran anda agar membantu untuk melepaskan kucing jika keadaan air naik sekiranya anda tiada di rumah.

“Selain itu, sediakan beg dan sangkar kecil supaya memudahkan kita angkut dan menyelamatkan kucing-kucing tersebut apabila banjir.

“Nasihat saya janganlah membela kucing terlalu banyak. Anda dinasihatkan untuk neuter atau kembirikan kucing anda dan anda digalakkan juga memberi anak kucing yang baru dilahirkan kepada orang lain (kucing angkat).

“Pemilik kucing juga perlu menyimpan segala makanan, ubatan, dan kad  kesihatan  vaksin kucing-kucing di satu tempat yang senang dilihat serta dicapai dan sebaiknya bungkus dengan plastik. Hal ini adalah supaya mengelakkan kad kesihatan tersebut basah jika terkena air,” ujarnya.

Dalam pada itu, Khalid juga berpendapat supaya pemilik kucing tidak meninggalkan rumah untuk pergi bercuti sekiranya kawasan kediaman mereka berpotensi mengalami banjir.

“Anda juga boleh menumpulkan kucing-kucing di satu tempat supaya mudah untuk dipindahkan jika banjir.  Kalau kucing banyak, bersedialah maklumkan lokasi waris , rakan atau penyelamat haiwan peliharaan supaya kucing boleh dihantar awal ke tempat selamat, “ katanya.

Jika kucing anda dapat diselamatkan, Khalid menyarankan pemilik untuk  mendapatkan persetujuan daripada penempatan atau orang perseorangan untuk menempatkan sementara kucing-kucing.

Selain itu, sentiasa sediakan makanan dan minuman bersih untuk kucing. Ini kerana kucing mudah terkena penyakit.

“Akhir sekali cuba buat yang  terbaik untuk kucing anda. Anggaplah mereka macam keluarga kita. Jangan berikan alasan anda kelam-kabut dan tak perasan kewujudan mereka hingga kucing-kucing anda mati dalam sangkar atas sebab tak dapat menyelamatkan diri kerana kecuaian anda.Sama-samalah kita cuba lakukan yang terbaik,” ujarnya.


Radang sendi serang golongan muda, gejala yang perlu anda tahu

Artritis atau radang sendi adalah gejala kepada lebih 100 penyakit berkaitan sendi seperti artritis reumatoid, osteoartritis, gout dan artritis psoriatik.

Namun, artritis reumatoid ialah radang sendi paling serius dan biasa dialami. Gejalanya termasuk keradangan dan pembengkakan tisu lembut di beberapa sendi pada masa yang sama. Ia adalah gangguan pada autoimun mengakibatkan sistem imun yang dikawal mula menyerang sendi dan tisu yang bertindak sebagai pelapik dan pelincir sendi meradang.

Jika dulu, penyakit ini sering dikaitkan dengan warga emas. Kini, ramai pesakit terdiri daripada golongan muda berusia 18 hingga 35 tahun.

Menurut Perunding Pakar Bedah Ortopedik, Artritis & Sukan di Hospital Ortopedik ALTY, Datuk, Dr. Badrul Shah Badaruddin, terdapat lebih daripada 100 jenis artritis dan kondisi berkaitan yang dialami oleh ramai individu.

“Daripada jumlah ini, antara jenis artritis yang paling lazim dihadapi oleh golongan dewasa muda ialah artritis reumatoid, iaitu gangguan keradangan kronik yang memberi kesan pada dinding sendi anda.

“Artritis reumatoid merupakan penyakit autoimun dan sistemik, yang bermakna ia mampu menyerang seluruh badan. Sesiapa sahaja berpotensi untuk menghidap artritis reumatoid, tanpa mengira peringkat usia, malah lapan dalam setiap 100,000 individu berusia 18 hingga 34 tahun didapati menghidap artritis reumatoid. Di Malaysia, lebih kurang lima dalam 1,000 individu mengalami kondisi ini,” jelasnya.

Tambah beliau, tanda-tanda artritis reumatoid ialah kekejangan sendi, sakit sendi, keradangan sendi dan kekebasan serta sesemut khususnya di tangan, dan mungkin tidak menyelesakan serta mengkhuatirkan.

“Meskipun begitu, ia merupakan petanda dan simptom yang paling lazim sahaja. Kajian mendapati bahawa 40 peratus individu yang mempunyai artritis reumatoid juga mengalami tanda-tanda dan simptom yang tidak melibatkan sendi.  Artritis reumatoid juga boleh menjejaskan banyak anggota badan yang lain selain sendi. Ia meliputi kulit, mata, paru-paru, jantung, buah pinggang, kelenjar liur, tisu saraf, sumsum tulang dan saluran darah,” jelasnya.

Bukan seperti kepercayaan umum, penyakit ini bukannya perlu dibimbangkan hanya setelah usia kita menginjak 50-an. Beliau meminta orang ramai egahnya dari awal dan mengambil langkah yang betul untuk mengurangkan risiko kekejangan dan sakit sendi.

“Terdapat bukti yang jelas menunjukkan korelasi antara artritis dan gaya hidup seseorang individu. Dengan kekal aktif secara jasmani, ia dapat memelihara kebolehan kita untuk bergerak, selain secara amnya memberi manfaat kepada kesihatan kita,” katanya.

Memandangkan penyakit artritis reumatoid sukar untuk dijangka, pengambilan langkah pencegahan adalah mustahak. Dr. Badrul menasihatkan orang ramai untuk menghentikan  tabiat merokok, kekalkan berat badan pada paras yang sihat dan hadkan pendedahan

“Jika anda mengalami kesakitan, jangan pandang mudah daya toleransi kesakitan bagi generasi yang muda mungkin lebih tinggi, namun ia tidak bermakna anda boleh bersikap culas.

Tubuh badan anda berkomunikasi menggunakan kaedah seperti ini. Kesihatan tulang dan sendi harus diutamakan pada setiap masa sama ada kita sedang dilatari pandemik atau sebaliknya. Artritis reumatoid merupakan penyakit yang boleh dihidapi pada bila-bila masa, tanpa mengira peringkat usia. Oleh itu, rujuk pakar kesihatan anda, buat pemeriksaan dan ambil langkah yang sewajarnya,” katanya.


Anak Mat Sabu kekal bebas tuduhan salahguna dadah

Anak bekas Menteri Pertahanan Mohamad Sabu, Ahmad Saiful Islam hari ini kekal bebas atas tuduhan penyalahgunaan dadah, tiga tahun lepas.

Ini berikutan keputusan sebulat suara oleh panel tiga hakim Mahkamah Rayuan diketuai Datuk Seri Kamaludin Md Said, yang menolak rayuan pihak pendakwaan selaku perayu bagi mengetepikan keputusan hakim Mahkamah Tinggi berhubung pembebasan Ahmad Saiful Islam, 34, lapor Bernama.

“Mahkamah telah mempertimbangkan hujahan kedua-dua pihak dan tidak bersetuju dengan pihak pendakwaan bahawa hakim Mahkamah Tinggi telah tersalah arah dari segi fakta dan undang-undang kerana membenarkan rayuan Ahmad Saiful Islam.

“Mahkamah berpuas hati bahawa hakim Mahkamah Tinggi telah mempertimbangkan keterangan secara keseluruhan dan mahkamah ini mendapati tiada keraguan terhadap keputusan hakim itu yang melepas dan membebaskan Ahmad Saiful Islam.

“Oleh itu, rayuan pendakwaan ditolak dan keputusan oleh Mahkamah Tinggi dikekalkan,” kata Kamaludin yang bersidang bersama-sama Datuk M. Gunalan dan Datuk Hashim Hamzah.

Mengikut pertuduhan, Ahmad Saiful Islam didakwa menggunakan dadah jenis THC di sebuah hotel di Kuala Lumpur pada 2.05 pagi, 5 Jan 2019.

Pada 27 Okt tahun lepas, Mahkamah Tinggi Kuala Lumpur membebaskan Ahmad Saiful Islam atas pertuduhan itu selepas membenarkan rayuannya untuk membatalkan sabitan dan hukuman penjara lapan bulan yang diputuskan oleh Mahkamah Majistret pada 24 Jun 2020.

Hakim Datuk Collin Lawrence Sequerah ketika membuat keputusan itu berkata pengambilan hanya satu botol air kencing telah membuka kemungkinan berlakunya pencemaran kerana sampel yang sama digunakan oleh polis untuk ujian saringan dan ahli kimia untuk ujian pengesahan.

Beliau berkata mahkamah mendapati kegagalan pihak polis untuk mematuhi garis panduan dengan tidak mengambil dua botol sampel air kencing telah menyebabkan sabitan itu cacat.

Sebelum ini, Majistret Mohamad Aizat Abdul Rahim menjatuhkan hukuman penjara lapan bulan ke atas Ahmad Saiful Islam selepas mendapati pihak pembelaan gagal menimbulkan keraguan munasabah dalam kes pendakwaan.

Kes dikendalikan Timbalan Pendakwa Raya K. Mangai manakala Ahmad Saiful Islam diwakili peguam Datuk Nicholas Kow, Nasar Khan dan Emile Ezra Hussain.


Pengundi muda paling ramai dan tertua di Selangor

Pilihan Raya Negeri (PRN) di enam negeri pada 12 Ogos ini menyaksikan Selangor menjadi negeri yang mempunyai pengundi muda berumur 18 hingga 20 tahun paling ramai iaitu 274,194 orang.

Pengerusi Suruhanjaya Pilihan Raya (SPR) Tan Sri Abdul Ghani Salleh berkata ini disusuli Kedah dengan 104,284 pengundi, Kelantan (96,513), Pulau Pinang (67,633), Terengganu (64,264) dan Negeri Sembilan (55,017), menurut laporan Bernama.

Ini menjadikan jumlah keseluruhan pengundi bagi kumpulan itu seramai 661,905 orang, kata beliau dalam sidang media bagi mengumumkan tarikh-tarikh urusan PRN di sini hari ini.

Enam negeri yang terlibat dalam PRN tersebut adalah Kedah, Kelantan, Terengganu, Pulau Pinang, Selangor dan Negeri Sembilan. PRN di enam negeri ini diadakan serentak dengan pengundian pada 12 Ogos manakala penamaan calon 29 Julai.

Abdul Ghani berkata kumpulan pengundi teramai dalam PRN berkenaan adalah kumpulan berumur 21 hingga 29 tahun melibatkan 2,169,120 orang dengan Selangor menjadi negeri tertinggi iaitu 851,180 pengundi.

Bagi kumpulan pengundi berumur 90 tahun dan ke atas pula, beliau berkata seramai 28,991 layak mengundi dengan Selangor mempunyai 8,638 orang, diikuti Pulau Pinang (6,152), Kedah (4,799) dan Kelantan (4,367).

Secara keseluruhan, PRN itu melibatkan seramai 9,773,571 pengundi dengan Selangor seramai 3,747,057 orang, Kedah (1,585,085), Kelantan (1,411,912), Pulau Pinang (1,234,198), Terengganu (930,894) dan Negeri Sembilan (864,425), katanya.

Daripada jumlah keseluruhan pengundi, golongan wanita meliputi 50.17 peratus atau 4,935,937 orang manakala lelaki 49.83 peratus atau 4,837,634 juta orang, katanya.


BN perit jadi pembangkang: Noh

Barisan Nasional (BN) Selangor perlu menawan semula kerajaan negeri itu selepas merasai keperitan menjadi pembangkang selama tiga penggal sejak kalah pada Pilihan Raya Umum Ke-12.

Pengerusi BN Selangor Tan Sri Noh Omar berkata keadaan bertambah sukar apabila gabungan politik itu gagal membentuk dan menjadi Kerajaan Persekutuan pada PRU-14 kerana tiada peruntukan untuk membantu rakyat disalurkan kepada Ahli Dewan Undangan Negeri (ADUN) pembangkang.

“Sebelum ini, walaupun kita pembangkang dalam kerajaan negeri, di Pusat kita berkuasa. ADUN kita tidak dapat peruntukan (di negeri), Pusat bagi peruntukan kepada ADUN kita.

“Jadi kita tidak berapa nak merasa jadi pembangkang. Tetapi apabila kita kalah di Pusat dan negeri, baru kita rasa betapa pahitnya menjadi pembangkang.

“Maka hari ini, kita datang konvensyen ini dengan harapan kita akan bangkit semula dan kita ada peluang cerah untuk memenangi semula Selangor pada PRU-15,” katanya ketika berucap pada Konvensyen BN Selangor 2022 di Shah Alam, hari ini.

Noh berkata, ahli parti komponen BN juga perlu ikhlas meneruskan perjuangan kerana ia bukan sesuatu yang mudah untuk memperoleh kemenangan.

“Kalau kita ikhlas dalam perjuangan, bersatu dan berpegang pada cogan kata iaitu kesepaduan serta kestabilan, insya-Allah kita akan terus bangkit dan ada peluang menang pada PRU akan datang,” katanya.

Noh turut meminta ahli parti membuang segala tanggapan buruk dan dakwaan mengenai kewujudan sesetengah kluster dalam komponen itu supaya mereka dapat bersama-sama bekerja bagi memenangkan BN.

“Tolong jangan ada anggapan buruk. Matlamat kita satu, BN mesti menang pada PRU-15,” katanya.

Sementara itu, Ketua Pembangkang di Dewan Undangan Negeri (DUN) Selangor Datuk Rizam Ismail mengingatkan semua parti komponen BN negeri supaya menjauhi budaya ‘cah keting’ yang dilihat menjadi punca kekalahan gabungan itu pada tiga PRU terdahulu.

Menurutnya usaha BN untuk merampas semula negeri ini perlu diperkukuh dengan kekuatan perpaduan dan kesepakatan.

Selain itu, beliau berkata, semua pihak juga harus menerima keputusan parti dengan hati terbuka, terutama dari segi pemilihan calon BN pada pilihan raya akan datang.

“Kita perlu terus bekerja sebagai satu pasukan walaupun tidak dipilih menjadi calon parti masing-masing.

“Jangan kerana perkara itu (tidak dipilih sebagai calon), wujud budaya (cah keting) yang memecahbelahkan parti, sekali gus menjadi punca kekalahan kita kelak,” katanya pada majlis sama.

Media hari ini melaporkan Datuk Seri Ismail Sabri Yaakob ketika berucap pada konvensyen itu mengingatkan semua ahli BN, termasuk pemimpin, supaya tidak menyerang antara satu sama lain sehingga merugikan parti.

Perdana Menteri dipetik berkata, serangan sepatutnya disasarkan kepada pembangkang yang bakal menjadi lawan pada PRU-15.


Apa status siasatan SPRM terhadap projek kapal tempur luar pesisir?

Ahli Parlimen Perikatan Nasional (PN) Tanah Merah, Datuk Seri Ikmal Hisham Abdul Aziz meminta kerajaan Pakatan Harapan-Barisan Nasional (PH-BN) memberi maklumat terkini mengenai siasatan Suruhanjaya Pencegahan Rasuah Malaysia (SPRM) berkaitan skandal Kapal Tempur Luar Pesisir (LCS).

Menurutnya Jawatankuasa Kira-kira Wang Negara (PAC) telah melengkapkan siasatan mereka dan juga telah dibawanya kepada pihak SPRM.

“Dan sebab itu kita nak tahu sekarang ini apa jadi dengan siasatan tersebut. Apakah keputusannya?

“Siapakah lagi yang hendak kita dakwa? Kita nak tahu, kita tak mahu isu ini ‘swept under the carpet’,” katanya membahas titah ucapan Yang di-Pertuan Agong di Dewan Rakyat, hari ini (15 Februari 2023).

Bekas Timbalan Menteri Pertahanan itu berkata demikian ketika menjawab soalan Ahmad Tarmizi Sulaiman (PN-Sik) yang mencelah dan bertanya sama ada beliau bersetuju supaya kes terhadap mereka yang terlibat disegerakan.

Sebelum ini, media melaporkan bahawa SPRM telah mengesyorkan beberapa individu yang dikaitkan dengan projek LCS didakwa di mahkamah.

SPRM berkata ia telah melengkapkan beberapa kertas siasatan ke atas individu yang terlibat dalam projek kontroversi itu dan telah merujuknya kepada Jabatan Peguam Negara, dan berikutan itu menantikan arahan lanjut.

Memetik laporan FMT, Ikmal juga meminta Kementerian Pertahanan menjelaskan mengapa negara hanya akan menerima lima dan bukannya enam unit LCS, serta sebab di sebalik keputusan itu.

Beliau berkata unit perancangan ekonomi dan kementerian kewangan perlu melihat keperluan peruntukan bajet tambahan untuk mendapatkan unit LCS baharu bagi memenuhi keperluan tentera laut.

Pada 30 Januari lalu, Bernama melaporkan bahawa Tentera Laut Diraja Malaysia akan untuk menerima lima unit LCS berbanding enam.

Panglima tentera laut yang baharu, Laksamana Madya Datuk Abdul Rahman Ayob berkata keputusan itu dibuat susulan perbincangan untuk meneruskan projek kontroversi itu.


Nur Jazlan cabar negeri lain ditadbir PAS bubar DUN

Negeri yang ditadbir PAS dicabar Timbalan Pengerusi Badan Perhubungan UMNO Johor, Datuk Nur Jazlan Mohamed supaya membubarkan Dewan Undangan Negeri (DUN) bagi memberi laluan pilihan raya negeri (PRN) diadakan.

Nur Jazlan yang juga Ketua UMNO Bahagian Pulai itu menyifatkan PAS tidak akan berani membuat langkah sedemikian seperti yang dilakukan UMNO dalam dua PRN di Melaka dan Johor.

“Sebab itu bila Hadi (Presiden PAS, Tan Sri Abdul Hadi Awang dan Muhyiddin (Presiden Bersatu, Tan Sri Muhyiddin Yassin) kata sokongan mereka (Perikatan Nasional) bersyarat (kepada kerajaan) baru-baru ini… inilah agaknya (tunggu peruntukan).

“Saya tak fikir mereka akan tarik diri dari kerajaan sebab nak kejar peruntukan ini. DAP dan Amanah pun takkan nak tarik diri. Kalau berani bubarlah juga DUN Kelantan, Terengganu dan Kedah cakap tak boleh lagi bersama kerajaan,” katanya dipetik laporan Utusan Malaysia hari ini.

Nur Jazlan mendakwa blok pembangkang, Pakatan Harapan (PH) terutamanya tidak akan mengambil langkah sedemikian kerana sudah menandatangani Perjanjian Keyakinan dan Pembekalan (CSA) dengan kerajaan pada September tahun lalu.

Menurutnya, tarikh CSA itu `dipanjangkan’ kerana ada kaitan dengan peruntukan kawasan Parlimen lebih kurang RM3.8 juta setahun yang dipersetujui dalam CSA tersebut.

“Adakah Ahli Parlimen pembangkang sedang menunggu wang peruntukan ini turun, yang perlukan masa untuk setahun dibelanjakan.

“Difahamkan wang ini belum dapat lagi sebab Parlimen yang luluskan tapi proses pengeluaran peruntukan perlu berbulan-bulan,” katanya lagi.

Antara syarat lain dalam CSA berkenaan adalah dipersetujui Parlimen tidak dibubar sebelum 31 Julai tahun ini.

Kata Nur Jazlan lagi, CSA berkenaan sebenarnya telah membelenggu pembangkang kerana sekali gus mengakibatkan Dewan Rakyat ketandusan pembangkang yang kuat.

“Kesimpulannya, mereka (pembangkang) sanggup buat CSA, yang bermaksud tidak ada pembangkang yang kuat. Adakah nakkan duit sampai sanggup ketepikan rakyat dan penyokong sendiri?

“Sedangkan rakyat nak pembangkang yang kuat, bukannya pembangkang yang boleh `dibeli’.

“Sibuk cakap berulang-ulang rasuah sini sana, tapi isu CSA macam mana?,” dakwanya lagi.


Pendakwa tak puas hati kenyataan peguam Najib di luar mahkamah

Pendakwaan memberi amaran kepada peguam Datuk Seri Najib Razak kerana mengeluarkan kenyataan media yang menuduh pihaknya menyembunyikan maklumat mengenai surat transaksi derma daripada Arab Saudi kepada bekas Perdana Menteri itu.

Amaran itu dikeluarkan Timbalan Pendakwa Raya, Datuk Seri Gopal Sri Ram yang menyifatkan kenyataan peguam, Tan Sri Muhammad Shafee Abdullah, pada sidang media semalam sebagai serangan langsung terhadap pihak pendakwaan.

Peguam kanan itu juga mengedarkan salinan surat tersebut yang mengandungi kepala surat pejabat persendirian Abdulaziz Majid Al Saud yang dialamatkan ke rumah Najib di Jalan Langgak Duta.

Shafee turut mengedarkan beberapa muka surat penyata akaun bank Najib yang digunakan dalam prosiding itu.

Beliau mendakwa pihak pendakwaan gagal mendedahkan/menyampaikan kepada pihak pembelaan butiran lima lagi transaksi berikutnya yang diperoleh pihak pembelaan melalui siasatan mereka sendiri.

Memetik BH, Sri Ram menegaskan, peguam mewakili Najib tidak boleh memberi kenyataan mengenai isu terbabit di luar mahkamah kerana pihaknya sudah tentu tidak boleh membalas dakwaan berkenaan melalui cara itu.

“Tertuduh mesti menjalani perbicaraan di dalam mahkamah dan bukannya di luar kepada masyarakat umum.

“Semua surat yang dirujuk pembelaan sudah dikemukakan pada perbicaraan SRC International Sdn Bhd dan ia adalah surat sama yang ditolak oleh Hakim Mahkamah Tinggi (ketika itu), Datuk Mohd Nazlan Mohd Ghazali.

“Saya tidak boleh menjawab (dakwaan) itu di luar (mahkamah) dan ia tidak wajar bagi saya berbuat sedemikian.

“Mereka tidak boleh menyatakan kami menyekat dokumen. Ia tidak relevan kepada kes kami. Apa yang saya perlu buktikan adalah wang itu milik 1Malaysia Development Berhad (1MDB).

“Namun jika mereka mahu bangkitkan juga, jawapan saya adalah mudah, iaitu mereka dihalang daripada berbuat demikian. Saya mesti memberi amaran bahawa mereka tidak boleh melakukannya.

“Mereka tidak boleh membicarakan kes ini dalam media. Jika mereka teruskan juga, saya akan memohon kepada mahkamah untuk menghalang perbincangan ini,” katanya.

Hakim Mahkamah Tinggi, Datuk Collin Lawrence Sequerah kemudian menetapkan esok untuk memberi peluang kepada Muhammad Shafee menjawab.


Kes di Sarawak naik lagi, PKD Langkawi bersiap terima pelancong

Enam negeri mencatatkan peningkatan jangkitan Covid-19 dalam tempoh 24 jam sehingga 12 tengah hari tadi, dengan Sarawak kekal tertinggi apabila merekodkan 3,743 kes positif – naik tiga hari berturut-turut.

Lima negeri lain yang menunjukkan peningkatan jangkitan ialah Kelantan yang mencatatkan 1,320 kes hari ini berbanding 1,254 kes semalam; Terengganu (953 kes hari ini, 776 semalam); Kuala Lumpur (555 kes hari ini, 467 semalam); Melaka (490 kes hari ini, 485 semalam); dan Putrajaya (24 kes hari ini, 21 semalam).

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 19,550 jangkitan baharu dilaporkan di seluruh negara, turun sedikit daripada 21,176 yang dicatatkan semalam.

“Sejak wabak Covid-19 mula menular di negara ini pada awal tahun lalu sehingga tengah hari tadi, sebanyak 1,960,500 kes positif telah direkodkan,” katanya dalam kenyataan hari ini.

Jangkitan baharu di Selangor yang sebelum ini menjadi pusat penularan Covid-19 di negara ini mula merekodkan penurunan kes baharu, apabila dalam tempoh 24 jam itu, merekodkan 2,416 kes baharu berbanding 3,595 kes semalam.

Sementara itu, Dr Noor Hisham berkata Pejabat Kesihatan Daerah (PKD) Langkawi giat melakukan perancangan rapi bagi memastikan perkhidmatan kesihatan terutamanya langkah pencegahan dan kawalan wabak serta perawatan Covid-19 bersiapsiaga sebaik mungkin.

“Seperti yang telah diumumkan oleh pihak Kerajaan, Pulau Langkawi akan dijadikan projek rintis bagi gelembung pelancongan domestik bermula 16 September 2021,” katanya selepas melakukan lawatan rasmi ke Langkawi hari ini.

Beliau turut mendengar taklimat ringkas daripada PKD Langkawi mengenai situasi terkini pandemik Covid-19 di pulau ini.

Katanya, Kementerian Kesihatan (KKM) menerusi PKD Langkawi, Hospital Sultanah Maliha dan Jabatan Kesihatan Negeri Kedah sedang giat melakukan perancangan rapi bagi memastikan perkhidmatan kesihatan disediakan dengan lebih baik.

“Unit Promosi Kesihatan PKD Langkawi juga sedang aktif mempromosi pembudayaan norma baharu di kawasan tumpuan awam dan penempatan berisiko tinggi. Selain itu, hebahan awam bergerak dan aktiviti pemerkasaan komuniti dipertingkatkan,” katanya.


Injuksi interim Anwar: Sanusi kata tak ada hujan, tak ada ribut

Menteri Besar Kedah, Datuk Seri Muhammad Sanusi Md Nor memberitahu injunksi interim (sementara) diperoleh Perdana Menteri, Datuk Seri Anwar Ibrahim kelmarin dibuat tanpa pengetahuannya.

Katanya, injuksi yang menghalangnya daripada mengeluarkan kenyataan mengaitkan Anwar dengan perlakuan tidak bermoral itu diperoleh secara sebelah pihak.

“Tak dak hujan tak dan ribut, tiba-tiba timbul pasal perintah injunksi. Pasukan peguam saya bagitahu, perintah tersebut yang diberikan ke atas saya diperoleh secara ex-parte iaitu permohonannya dibuat oleh PMX secara sebelah pihak dan sembunyi-sembunyi, tanpa menyerahkan permohonan tersebut kepada defendan.

“Mereka berhujah sebelah pihak, tanpa defendan dipanggil berhujah dan telah dibenarkan oleh mahkamah.

“Itu maksud ex-parte yang diperuntukkan dibawah Aturan 29 Kaedah 1(2A) Kaedah-Kaedah Mahkamah 2012 untuk keadaan-keadaan tertentu sahaja,” katanya dalam satu kenyataan di Facebook, hari ini.

Menurutnya, permohonan itu dibuat pada 26 Julai 2023 dan perintah dikeluarkan empat hari kemudian pada 30 Julai 2023.

“Tak ada hujan tak ada ribut…tiba-tiba pokok bergoyang dan dedaun pun luruh,” tulisnya.

Semalam, Anwar yang juga Pengerusi Pakatan Harapan dilaporkan memperoleh perintah injunksi interim  terhadap Muhammad Sanusi bagi menghalang Ketua Pengarah Pilihan Raya Perikatan Nasional itu daripada terus mengeluarkan kenyataan mengaitkannya dengan perlakuan tidak bermoral.

Dalam keputusan yang dibuat melalui permohonan secara ex-parte kelmarin, Hakim Mahkamah Tinggi Alor Setar, Mahazan Mat Taib memerintahkan Sanusi untuk tidak mengeluarkan, mengulangi dan menerbitkan kenyataan berkaitan dengan saman fitnah yang difailkan Anwar.

Hakim juga memerintahkan Sanusi perlu mematuhi perintah injunksi itu dengan serta merta selepas perintah berkenaan disampaikan kepadanya.